
ARA TA EXPRESA PREOCUPACION DEN RAPPORT 


ARUBA NO TIN RECURSO FINANCIERO 
GARANTISA PA ENFRENTA RIESGONAN 


PA ELIMINA 
“PRESTATIEMANAGEMENT SYSTEEM” 
MANIFESTACION AWE PA 
ENTREGA MANIFESTO NA 
GABINETE WEVER CROES II 


CU LEY ‘PRESTATIEMANAGEMENT’ 


LO FACILITA RETIRO 
MASAL NA SERLIMAR Y 
ARUPARKING COMO TRAM 


PA UN PROYECTO DI 400 MIYON 
SOGA Y CONTRATISTA 
TA BAY FOR DI OTRO 
MESCOS CU NADA A PASA 

L 
oke pueblo tabata spera pa algun tempo caba, lo 
bira realidad mañan mainta ora cu sindicatonan di 
trahadonan di Gobierno, lo organisa un manifestacion 
contra di gabinete Wever Croes II. 


Ta for di algun dia caba e sindicatonan SADA, SEPPA, 
TOPA, SIMAR, SPA y FTA a informa gobierno pa elimina 
e ley di ‘prestatiemanagement’ caminda lo bay na 
evalua trahadonan publico riba nan seriedad y efec- 
tividad na pia di trabou, pa e ora dicidi si nan ta sigui 
den servicio di gobierno of nan lo wordo manda cas 
cu retiro. 


Dialuna ultimo a duna gobierno un ultimatum pero 
gobierno a convence e sindicatonan pa awor numa 
bin sinta dialoga riba un asunto asina importante y 
asina serio. 


E dialogo no a bay e rumbo cu e 
sindicatonan a spera ya cu 
gabinete Wever Croes II a mustra e 
sindicatonan cu e ley aki tin cu keda y 
cu e proceso lo sigui cana su curso. 


Sindicatonan a bandona e dialogo tur decepciona y 
mesora a avisa nan miembronan caminda a yega na 
e decision cu e proceso pa yega pa forsa gobierno pa 
elimina e ley aki, lo continua cu accion di parti di e 
sindicatonan. 


Esaki a conduci na e yamada di e seis sindicatonan 
na nan miembronan, pa un reunion mañan diahuebs 
16 di Maart, pa tur reuni na Wilhelminapark pa 8’or 
di mainta pa asina cana bay direccion di oficina di 
gobierno pa entrega un manifiesto contra di e ‘pres- 
tatiemanagement’ den cual lo bolbe mustra gobierno 
riba e demanda di e sindicatonan den nomber di nan 
miembronan. 


Contrario na manifestacionnan cu a tuma luga na 


2021, e situacion actual caminda un biaha mas gabi- 
nete Wever Croes ta trata di mishi cu interes y derecho 
di trahadonan publico, e sindicatonan ta mustra mas 
determina pa forsa gobierno pa elimina e ley aki ya cu 
e ta simplemente inaceptabel. 


Ta un ley cu lo duna gobierno e poder a base di direc- 
tornan di departamentonan, pa hinca un rapport den 
otro contra un funcionario cu lo no ta sostenedo di e 
gobierno of pa cualkier otro motibo pa retira e traha- 
donan aki. 


AWEMainta ya caba e publica e siman aki cu e ley aki 
ta un tipo di “tegemoetkoming” cu Prome Minister 
Evelyn Wever Croes hunto cu Minister di Finansa 
Xiomara Maduro, a firma na Den Haag caminda a 
sigura gobierno Hulandes cu den e proceso pa baha 
gasto publico, lo bay over na retira entre 1200 pa 
1800 trahado publico. 


Politicamente nunca a ehecuta e palabracion aki 
caminda constantemente a busca otro formulanan pa 
complace gobierno di Hulanda y tambe e comision di 
supervision financiero CAft cu gabinete Wever Croes 
ta bahando su gastonan pero esaki no ta e caso y awor 
Hulanda ta exigiendo pa ehecuta e palabracion aki. 


Retira trahadonan publico lo nifica un perdida grandi 
pa e partidonan den gobierno y pa tal motibo a 
inventa awor un sistema caminda ta bay evalua func- 
ionamento di trahadonan publico pensando cu e ora e 
retironan aki ta hustifica. 


E situacion ta birando mas y mas tenso 
entre gobierno y sindicatonan, 
caminda pueblo en general ta sperando 
e mesun sindicatonan aki tambe 
tuma accion contra di decisionnan 
cu a bin ta perhudicando henter pueblo, 
principalmente esunnan di menos entrada. 


Pa elimina “prestatiemanagement systeem” 


Manifestacion awe pa entrega 
manifesto na Gabinete Wever Croes II 

G 
abinete Wever Croes II, tin necesidad urgente pa intro- 
duccion di e ley di ‘prestatiemanagement’ caminda lo 
evalua trabou di funcionarionan den servicio di gobierno pa 
mira kende lo sigui traha y kende lo wordo manda cu retiro 
pa falta di produccion. Cu tin hopi trahado publico cu nan 
presentacion no ta cos di gaba ta un hecho pero awor pa 
sigui cumpli cu Hulanda pa baha gasto di personal di gobi- 
erno, kier bay over na manda hende cas y a inventa awor un 
ley pa haci esaki. 
Pa algun tempo caba, loke ta parti di e proceso pa atende 
y soluciona e asunto di pikimento di sushi di desperdicio di 
cas, parti importante di esaki ta kico haci cu un grupo grandi 
di trahadonan di Serlimar, cu no ta funcionando manera 
mester ta pero tambe pa motibo di problema di likides di e 
compania aki, tin cu manda trahadonan cas. 
Minister Ursell Arends no a menciona esaki pero ta un 
hecho cu retiro tin cu bay cay na Serlimar pa mira si ainda e 
compania aki lo sigui existi den forma responsabel, loke na 
e momentonan aki no ta e caso. 
Fuera di Serlimar tin otro departamentonan cu tambe gobi- 
erno tin problema serio pa sigui hustifica nan existencia y un 
di nan tambe ta cay bou di Minister Arends, esta Aruparking 
cu tin un grupo grandi di trahado pero pa algun aña caba 
nan no ta funcionando ya cu practicamente control riba 
stacionamento den Oranjestad, ta practicamente nihil. 
Loke e trahadonan ta haciendo na e momentonan aki ta 
di controla automobilistanan cu ta staciona den e ‘vaknan’ 
geel cu mas tanto pa seccionnan cu personanan a abona 


riba nan y si e number di auto no ta cuadra cu esun di e 
huurdo, ta pega un sticker riba glas di e auto. 
Pero e gastonan di salario ta pisando hopi riba presupuesto 
di Arubus cual compania di transporte publico ta pasando 
den situacionnan delicado y ya caba Minister a anuncia cu 
Aruparking tin cu wordo separa for di Arubus. 
Tambe tin e compania cu ta maneha e “tram” cu ta un 
proyecto turistico pero caminda e actual gobierno no ta kere 
aden ya cu aki ta trata di un proyecto di gobierno di AVP y na 
cantidad di ocasion cuestiona e proyecto aki. 


Hecho ta cu e ta un atraccion turistico pa bishitantenan di e 
isla pero e gastonan di salario tambe a cuminsa pisa bastante 
riba presupuesto di gobierno y como tal ta buscando un 
forma pa elimina e gasto aki, caminda retiro di trahadonan 
ta mustra mas efectivo na e momentonan aki. 
Pa loke ta Aruparking ya caba gobierno a anuncia un plan 
cu mas tanto, mescos cu varios otro plan di gabinete Wever 
Croes II, lo keda na planificacion y a cu realmente gobierno 
no tin placa pa haci net nada den proximo añanan. 


Tur cos ta indica tambe cu haciendo uzo di ley di ‘presta- 
tiemanagement’, por spera retironan tambe na Arubus cu 
tampoco ta logra di cubri su propio gastonan y den pasado 
CAft tambe a mustra riba esaki cu gobierno no por sigui 
subsidia e compania di transporte publico loke tambe ta 
dunando e impresion cu na e compania aki tambe, retiro lo 
cay asina cu e ley ariba menciona wordo pasa. 


R 
ecientemente a keda cla y entrega na Parlamento e rap- 
port “Strong and Resilient National Public Health Sys- 
tem”. Un rapport procedente di Controlaria General di Aruba 
(ARA abreviacion di e nomber na Hulandes). 


Diaranson mainta a haci entrega di e rapport cu e resul- 
tado na Parlamento di Aruba. Nan ta presenta tur loke nan 
a constata di e medidanan tuma door di Gobierno pa haci e 
sistema di Salud Publico di Aruba uno mas resiliente. E inves- 
tigacion aki ta mara na e metanan di un desaroyo duradero 
di Sustainable Development Goal (SDG) di Nacionnan Uni. 
E meta principal ta evalua con hopi accion Gobierno a tuma 
pa reforsa e capacidad di Salud Publico pa por predici ries- 
gonan di Salud Publico, evita y cu nan ta prepara pa esaki. 
A investiga tambe ki les a siña di reciente sucedidonan riba 


tereno di Salud Publico. E investigacion a wordo haci como 
un audit cooperativo cu participacion di 34 pais., bou guia 
di International Organization of Supreme Audit Institutions 
(INTOSAI). Development Initiative (IDI). E investigacion a 
tuma luga den e periodo di 25 di october 2021 te cu 4 di 
november, 2022. 
ARA a conclui cu Gobierno a tuma iniciativa y medidanan pa 
reforsa e capacidad di Salud Publico y cu por premira, evita 
y ta prepara pa problemanan. 
E iniciativanan aki mester caba di atende cu nan pa yega 
na e parti di implementacion y asina garantisa di berdad e 
resiliencia di e sistema aki. Mester percura cu ciudadanonan 
vulnerabel cu necesidadnan specifico no ta wordo exclui 
di Salud Publico. Pero awo no tin un indicacion di e grupo 
vulnerabel y cual ta nan necesidadnan. 
P’esey ARA ta señala den e rapport cu Gobierno mester tuma 
medidanan extra pa protege e grupo aki principalmente den 
situacionnan di emergencia of den crisis. Den e circunstan- 
cianan aki, nan situacion vulnerabel lo por empeora. 


ARA ta conseha Gobierno 


Pone preto riba blanco con ta yuda esnan 
vulnerabel den un emergencia di Salud Publico 


Cu ley ‘prestatiemanagement’ 


Lo facilita retiro masal na Serlimar y Aruparking como tram 

D 
en un tempo asina dificil caminda tur florin ta conta ma- 
sha hopi mes, diamars ultimo SOGA a emiti un comuni- 
cado di prensa, mustrando cu el a yega na un acuerdo cu e 
compania OHL Arellano Construction Company di Miami y 
cu lo reuni cu companianan local, pa caba loke a resta di e 
proyecto di dr Horacio Oduber Hospitaal. 


SOGA a mustra entre otro cu a logra di termina e contract 
cu e compania aki y cu “e decision tabata uno mutuo y a bay 
manera un forma amical.” 
Mesora SOGA lo a cuminsa sinta na mesa cu varios compania 
local cu tabata trahando caba como subcontractor riba e 
proyecto cu OHL Arellano Construction Company y cu ta 
spera cu e companianan aki “cu e ultimo parti cu falta di e  
construccion, lo termina cu esaki lo mas pronto posibel.” 


Henter e asunto aki ta parce riba un “sprookje” un storia 
casi imposibel caminda un compania cu NO a cumpli pa 
completa un proyecto cu mester a caba masha dia caba y 
cu inicialmente lo a costa 250 miyon, awor lo Sali Aruba 
400 miyon florin. 
Ta dificil pa acepta cu SOGA ta permiti e compania Mericano 
aki, bandona e proyecto asina facil, sin cu tin consecuencia 
pa e hendenan aki, cu no a cumpli cu e hospital pero si pa 
mas cu ocho aña, a bin ta ganando placa cu e proyecto. 
Desde ki tempo ta trata un di e proyectonan mas grandi 
y mas costoso cu Aruba a yega di conoce, di e forma aki, 
dunando e impresion cu “placa tin hopi” y hasta asina hopi 


cu ta permiti abusado nan comete cualkier fechoria cu nan 
por y bay liber sin cu nan ta para responsabel pa esaki. 


Awor ta SOGA ta bay reuni cu contratistanan local cu tabata 
ehecutando e trabou pa e compania Mericano pa nan sigui 
cu esaki pero tin cu regla aspectonan legal y financiero pa 
esaki. 
Ta casi sigur cu lo tin un biaha mas e asina yama “meer- 
werk” cu lo bay costa SOGA ainda mas placa pa ehecucion 
di loke ainda falta pero tur cos ta mustra cu OHL Arellano 
Construction Company di Miami, lo no carga responsabil- 
idad pa esaki den futuro. 
Den apenas algun aña, gobierno di Aruba ta permiti un 
situacion totalmente desordena y caminda e pais ta perde 
miyones y ainda tin miyones pa perde, ya cu den e caso cu a 
kibra contract cu CITGO, tambe un compania Mericano, cual 
te dia di awe ningun hende sa kico y con a negocia cu esaki 
pero e pais a perde di haya 300 miyon dollar. 


Awor ta permiti otro compania Mericano libra su mes asina 
facil, ya cu e mustra facil segun SOGA su comunicado, pa 
bandona Aruba despues di a forma parti di un proyecto cu 
lo bay costa e pais mas cu 400 miyon florin. 


Tin un dicho cu ta bisa na Papiamento, “ningun musca a 
bula” y den e caso aki den e forma con asina facil SOGA a 
yega na acuerdo cu e compania Mericano, e dicho aki ta bira 
mas cla cu nunca. 


A 
ruba Hotel & Tourism Association 
(AHATA)  ta acumula e cifranan di 
ocupacion y prijs di hotelnan tur luna, y 
CEO di AHATA, Tisa LaSorte, ta raporta 
cu den luna di Februari e grado di ocu- 
pacion ta menos cu 2019 y 2020, pero 
e averahe di cada camber bendi a au- 
menta y consecuentemente e RevPAR 
ta mas halto. 


FEBRUARI 2023: 
Ocupacion: E grado di ocupacion tabata 
84%; cual ta 9% menos cu Februari 
2019. 


ADR: E balor averahe di cada camber 
bendi tabata $422.92; un aumento di 
15% compara cu Februari 2019. 


RevPAR: 
E 
entrada 
averahe 
pa 
tur camber disponibel tabata $353.45 
cual ta un crecemento di 7% compara 
cu Februari 2019. 


PROYECCION: 
Proyeccion 
actual 
pa 
ocupacion 
averahe di hotel pa Maart ta 81%, April 
ta 78%, y Mei ta 75%. 


TIMESHARE: 
Ocupacion na propiedadnan Timeshare 
tabata 92% na Februari. 


Pa un proyecto di 400 miyon 


SOGA y contratista ta bay for di otro mescos cu nada a pasa 


AHATA: 


Ocupacion ta menos pero ADR y RevPAR ta mihor 

D 
iaranson Algemene Rekenkamer Aruba a 
entrega na Parlamento di Aruba e rapport 
“Strong and Resilient National Public Health 
System”. Loke cu por a constata den e splica- 
cion den e rapport, e pandemia tras di lom- 
ba a demostra cu Aruba no tin e recursonan 
financiero pa enfrenta algo asina. Aki ta ca- 
minda cu tin cu trece cambio. Crea un fondo 
pa enfrenta situacion asina pa evita e conse- 
cuencianan cu Aruba ta carga awendia. 


Diaranson mainta a haci entrega di e rapport 
cu e resultado na Parlamento di Aruba. Nan 
ta presenta tur loke nan a constata di e medi- 
danan tuma door di Gobierno pa haci e sistema 
di Salud Publico di Aruba uno mas resiliente. 
E investigacion aki ta mara na e metanan 
di un desaroyo duradero di Sustainable 
Development Goal (SDG) di Nacionnan Uni. 


ARA ta bisa cu un biaha mas e pandemia di 
COVID-19 a demostra cu e disponibilidad di 
e recursonan financiero necesario tabata 
un punto di preocupacion. “Aruba no tin un 
fondo special pa financia medidanan of ayudo 
di emergencia den caso di pandemia of otro 
desasternan.” Y hustamente door cu Aruba 
no tin disponibel un fondo asina mester a bini 
cu un presupuesto di emergencia pa financia 
e gastonan relaciona cu esaki. 


Pa financia e presupuesto extra na añanan 
2020 y 2021 mester a busca ayudo di likides 
for di Hulanda. A hay’e berdad den forma di 
prestamo pero mara na diferente condicion. 
Un di e condicionnan ta pa baha presupuesto 
di AZV cu 60 miyon. Y esaki ta preocupa cu 
ne, pasobra reduccion di presupuesto di AZV 
por tin consecuencia pa e cobertura general y 
acceso na Cuido. Esaki ta e motibo cu ARA ta 
pensa cu ta di vital importancia pa Gobierno 
garantisa e disponibilidad di recursonan pa 
reforsa e capacidad di cuido di salud. Pa e 
sector aki ta bon prepara pa cualkier desaster 
den Salud Publico. 


ARA ta ordena Minister di Salud Publico y 
Minister di Finansa pa tuma e medidanan 
financiero pa garantisa e siguridad di cuido 


ARA ta expresa preocupacion den rapport 


Aruba no tin recurso financiero garantisa pa enfrenta riesgonan 


di salud. 
Pa esaki ta importante cu e Minister di Salud Publico pone un prioridad 
cla di metanan politico pa cu fortalecemento di e capacidad den Salud 
Publico. Y e prioridad mester ta basa riba e necesidadnan di e capacidad di 
salud publico y viabilidad financiero. Den otro palabra, garantisa cu ta tene 
na cuenta e limitacionnan financiero nacional ora di realisa un sistema di 
salud publico resiliente. 


E ariba menciona no ta nifica cu necesariamente mester inverti of haya e 
recursonan financiero nobo, pero mirando e limitacionnan financiero di 
Aruba, Minister di Finansa hunto cu Minister di Salud Publico mester bay 
en busca di opcionnan mas efectivo financieramente of redividi e recur- 
sonan. Pa cu esaki, ARA ta conseha reevalua un strategia pa financia- 
mento di cuido, basa riba e liñanan di maneho di e Organizacion Mundial 
di Salud: Developing a National Financing Strategy: a reference guide. 

M 
inister di Naturalesa, Sr. Ursell Arends, a invita stake- 
holders den e industria di Septic Tank/Truck pa atende 
un segundo reunion tocante e privatisacion di e planta di 
trata awa preto (RWZI) cu ta bay wordo maneha door di 
Utilities Aruba N.V. 


Ambos Minister di Infrastructura como tambe Minister di 
Naturalesa ta tumando paso pa trata e problema di maneho 
di awa preto na Aruba. Un di e preocupacionnan mas grandi 
ta e planta di tratamento – RWZI – cu a keda neglisha pa 
varios aña y a bira un fuente di polucion. Como resultado, 
Utilities Aruba N.V. awor ta bay haci e proceso di privati- 
sacion di e facilidad y su bienes, cu e meta di actualisa y 
mantene e planta. E privatisacion lo tuma luga pa fin di 
maart. 


Minister Arends a enfoca riba e problema di maneho di 
awa preto pa varios aña y ta contento di por ehecuta solu- 
cionnan como parti di e programa di gobernacion. Desde cu 
a tuma su puesto, a trata e problema di maneho di desper- 
dicio, ambos solido y likido, na serio y ta enfatisa e neces- 
idad y importancia di dispone di nan adecuadamente. 


Durante e pandemia di COVID-19, a resulta cu mayoria di 
awa preto cu ta yega RWZI Bubali ta bini for di e sector 
hotelero, lo cual a resulta den introduccion di un costo di 
procesamento pa concentra riba esnan cu mas ta genera 


awa preto. 


E intencion ta pa basa e “business case” di RWZI riba bende 
e awa purifica bek na hotelnan y sector agricultural. Esaki lo 
yuda pa reduci e cantidad di awa preto cu ta wordo drispidi 
y duna un fuente di entrada pa e facilidad por mantene su 
mes. Tambe ta tumando den consideracion e area di saliña 
como parti di e plan general pa e awa purifica, pa asina 
stimula un fluho di awa cual lo sostene flora y fauna, stimu- 
lando biodiversidad. E plan pa conecta e 5 area di saliña cu 
otro – “Western Wetlands” – tambe ta parti di e plan y vision 
di Minister Arends pa privatisa RWZI. 
Den e articulo aki no ta menciona ki palabracion exacto a 
yega cu ne cu Utilities ni si e companianan aki mester paga 
pa deposita e awa sushi na e planta cu ta bay wordo procesa 
y bendi cu hotelnan. 


A informa companianan di chica poz maneho nobo di awa preto 


Dos detencion den caso di traficante di hende 
D 
espues di un investigacion di mas o menos dos aña dirigi 
riba traficacion di hende, Recherchenan di Unit Mensen- 
handel-Mensensmokkel a detene dos persona riba 13 y 14 
di maart ultimo. 
E persona nan deteni ta: Un hende muhe di inicial D.E.J. 
naci na Colombia y un hende homber di inicial R.J.D. naci na 
Aruba. 


Den caso aki ta trata di traficacion den forma di explotacion 
laboral di un persona procedente di Colombia. E investiga- 
cion ta continua y no por descarta cu mas detencion lo por 


tuma luga. 


Mas cu un siman pasa e pero detencion a cay di un homber 
den un di e hanchinan na San Nicolas. Den e caso ey tabata 
busca hende muhe di Colombia pa traha na San Nicolas 
pero na diferente otro caminda. Pero no pagando e perso- 
nanan aki segun leynan laboral local y abusando poniendo 
nan traha mas cu un luga. 
E 
departamento 
di 
recherche 
Unit 
Mensenhandel- 
Mensensmokkel ta consisti di recherche nan di Cuerpo 
Policial Aruba y Koninklijke Marechaussee. 

N 
os ta un grupo di trahadonan di go- 
bierno cu hopi biaha ta wordo lubi- 
da y hasta tin biaha mal mira den co- 
munidad pa motibo di otronan. Ta ma- 
sha tempo nos tabata spera cu lo bin 
un cambio den e forma di atende cu 
Ambtenaar y evalua nos trabao. Despu- 
es di a scucha esnan di DRH durante 
nan seccionnan di informacion nos ta 
full di acuerdo cu e idea pa introduci un 
ley pa introduci Prestatie Management, 
cual por trece mas husticia pa traha- 
donan, principalmente pa esnan cu ta 
cumpli cabalmente tur dia. 


Ta hopi ta esnan cu ta cumpli pero 
tambe tin esnan cu ta bin trabao pero 
no ta produci nada. Tambe tin esnan 
cu ta AO tur siman. Hopi di nos ta 
frustra na trabao y nos ta acudi na nos 
hefenan pa solucion. Pero pa bisa e 
berdad, hopi di nan tambe a frustra y 
no tin animo pa traha riba solucion pa 
motibo di un cultura di miedo di pone 
ordo debi na politica. 


E ambiente frustrante aki a haci cu nos 
a perde hopi hende hoben bon studia 
cu despues di algun luna ta traha den 
nos departamentonan, nan a dicidi di 
renuncia. Tin cu a bay sin ni manda 
nan carta di retiro, bay sin bolbe mas, 
dicon? Pasobra di e ambiente di trabao 
cu no ta motiva bo, ta bo mes mester 
motiva bo mes of e grupo di coleganan 
cu si ta traha ta yuda otro. Hopi biaha 
bo ta traha riba trabaonan cu otronan 
mester haci nan parti pa abo por caba, 
pero ora cu bo kere cu nan t’ey dialuna, 
nan no t’ey, of si nan t’ey mes nan ta 
bisa bo cu nan lo keda cla cu loke bo 
mester, ora cu nan kier of por, kere nos 
palabranan. Ta esaki e sindicatonan ta 
defende? 


En realidad ser un ambtenaar ta 
suppose di ta un honor di grandi cual 
ta encera un responsabilidad digno y 
special pa sirbi comunidad di Aruba.  


P’esey pueblo merece di sa con su 
placa di belasting ta wordo gasta pa 
paga su trahadonan di gobierno y no 
di Sindicato. 
Nos ta haya cu hopi biaha sindica- 
tonan ta mal representa nos como 
trahadonan. Si sector priva ta evalua 
su trahadonan, Gobierno mester ta e 
prome pa duna e bon ehempel y haci 
igual. Si bo considera e beneficionan 
secundario cu nos ta haya, nan ta hopi 
mas miho cu sector priva, pa no papia 
mes di nos dianan liber cu tin biaha tin 
algun di nos no sa kico pa haci cu tanto 
dia liber. 


Nos kier haya respet y aprecio di nos 
mesun famianan y di comunidad pa 
e trabao cu nos ta haci p’esey nos si 
ta na fabor di wordo evalua, basta cu 
e ta sosode na un manera structura, 
integro y husto. Hasta nos ta tribi di 
bisa cu si nos como pais kier forma 
ciudadanonan husto, balente, integro y 
cu ta respeta otro y e placa di comu- 
nidad cu ta paga nos, nos tur mester 
bay di acuerdo UNINANIMAMENTE pa 
introduci e cambionan aki cu ta inspira; 
Responsabilidad y Seriedad na trabao. 


Pero mester bisa cu ta e propio polit- 
iconan a daña henter e ambiente na 
trabao ora cu nan a cuminsa nombra 


hendenan directo den departamen- 
tonan cu no ta pasa den e proceso di 
solicitud corectamente. Y coordina- 
dornan hopi biaha ta drenta depar- 
tamentonan comosifuera ta nan ta 
hefe di nos hefe. Tur Partido politico 
a practica e sistema aki di Patronahe 
politico. P’esey nos ta spera cu ley 
nobo y e sistema nobo aki di Prestatie 
Management caba cu patronahe y 
inhusticia. Pero tambe tin coleganan di 
nos cu a bin aden di politica cu hopi 
bon capacidad y nan no kier no kier ta 
mara na politica of sindicato. Nan kier 
wordo reconoci pa resultado cu nan 
ta produci na trabao y no pa un color 
politico. 


P’esey nos ta pura pa Implementatie 
fase 
di 
e 
Prestatie 
Management 
cuminsa. 
Nos respeta opinion di algun sindi- 
cato, pero tambe nan mester respeta 
esnan cu ta pro “Effectief dienstver- 
lening”, si wak e asunto realisticamente 
Prestatie Management ta na bienestar 
di tur departamento, trahadonan y bon 
pa pais Aruba awor y futuro, cual ta 
Algemeen Belang. 
  
Grupo di Ambtenaar Pro Prestatie 
Management Aruba. 
APPMAruba@gmail.com 


Grupo di ambtenaar: 


Nos si ta na fabor di wordo evalua y reconoci 

E 
ntrante 15 di maart 2023, Departamento di Relacion Exterior/Di- 
rectie Buitenlandse Betrekkingen (DBB) Aruba, a conoce un Direc- 
tora nobo den persona di sra. Jocelyne M.M. Croes. E ta e prome ser fe- 
menino pa desplega e funcion aki y ta sigui Sr. Edwin Abath cu a bay cu 
pensioen aña pasa. E proceso pa nombra un directora nobo pa DBB, a 
inicia aña pasa. Mas di 20 persona a aplica pa e funcion aki y sra. Croes 
tabata cumpli cu tur e rekisitonan necesario y mas, pa por desplega e 
funcion aki. 
  
Sra. Croes, tin un trayectoria amplio y largo den gobierno, den ramo 
internacional, y mundo diplomatico, cu un enfoke den cooperacion entre 
pais y organisacionnan internacional.   
  
Desde 2002, sra. Croes a traha den varios funcion den gobierno di 
Aruba, y a fungi como Minister Plenipotenciario pa Aruba na Merca entre 
januari 2008 y augustus 2014. Prome cu el a cuminsa traha pa gobierno 
di Aruba, sra. Croes a traha entre otro pa e organisacion di Nacionnan 
Uni na New York, Africa y Azia. sra. Croes a studia Politicologia y Relacion 
Internacional na Merca, Francia y Hulanda. 


Manera conoci, Aruba ta un pais cu un orientacion internacional. COVID 
a mustra di un forma nunca antes bisto con nos mundo ta interconecta 
y alabes con Aruba por optimalisa solucionnan, y ta resiliente via rela- 
cion internacional na momento di desafionan grandi asina. 
  
Den e cuadro aki, DBB ta hunga un papel hopi importante, y un cu lo 
sigui aumenta di importancia den e añanan nos dilanti, considerando e 
desaroyonan na nivel mundial. 


DBB ta desplega un rol clave tambe pa locual ta regarda cooperacion 
den Reino, relacion entre diferente paisnan y organisacionnan interna- 
cional. P’esey ta importante pa tin un director cu tin experiencia amplio 
y conocemento relevante di e prioridadnan pa cu e cartera internacional 
y desaroyonan di pais Aruba. Alabes ta importante pa e persona cu ta 
encarga cu e tarea di director/a tin un bon network na nivel local, inter- 
nacional y ta altanto di e ultimo desaroyonan na nivel global, pa Aruba 
keda activo y amplia su rol na nivel internacional. 


Sra Jocelyne M.M Croes 
Relaciona cu su nombracion sra Croes a expresa: “Den e funcion di 
Directora di DBB, mi ta desea pa sigui pone na disposicion mi experi- 
encia, conocemento y habilidadnan. Cu mi netwerk extenso di decadas, 
den funcionnan similar, lo mi percura pa sigui crea oportunidadnan y 
yega na resultadonan concreto pa Aruba. Mi ta disfruta di traha pa mi 
pais y den mi cargo nobo como directora di DBB, lo sigi haci esaki cu 
e conviccion cu mi conocemento y netwerk amplio lo facilita e tarea mi 
dilanti pa keda sostene Aruba y su desaroyo”. 
  


Minister President ta anuncia: 


Sra Jocelyne Croes ta bira directora 
di departamento di relacion exterior 


Den su trayectorio como profesional sra. Croes a 
traha riba temanan di siguridad, desarmamento, 
igualdad di genero, enseñanza, energia, desa- 
royo economico y financiero, desaroyo social y 
sostenibel. El a percura pa crea oportunidadnan 
pa pais Aruba, a representa gobierno di Aruba 
na nivel internacional,  a negocia acuerdonan y 
tratadonan internacional y ta conoci di ta pro- 
activo y pa “get things done”. 
  
Sra. Croes a keda mantene su mes hopi activo 
na nivel internacional, locual ta refleha den 
su miembresia recien den e Conseho Global 
di Parnership (SDIG17) di OECD y gobierno di 
UAE, y di Asociacion di Nacionnan Uni pa Region 
Caribense, pa por logra e metanan mundial den 
desaroyo sostenibel di un forma coherente y 
efectivo. 


Considerando sra. Croes su experiencia y cono- 
cemento amplio, nos tin tur e confiansa cu 
sra. Croes lo desplega un bon trabao.   Prome 
Minister di Aruba ta desea sra. Croes hopi exito 
den su funcion nobo. 

D 
en e esfuerso pa diversifica nos 
economia y logra un futuro sos- 
tenibel y inclusivo, Minister Geoffrey 
Wever di asuntonan economico hunto 
cu Metabolic Foundation ta cuminsa un 
proceso di sondeo pa oportunidad den 
e mercado mundial di carbon trading. 


Kico ta carbon trading? Tur cos na 
mundo tin un “carbon footprint”, cual 
ta conoci tambe como carbon dioxide 
(CO2). E ta emisionnan cu ta wordo 
emiti den atmosfera ora kima combus- 
tibelnan manera carbon, petrolio y gas 
natural. E emision excesivo di CO2 den 
nos atmosfera ta acelera e cambionan 
di clima rond di mundo. 


E idea tras di carbon trading ta cu un 
compania cu ta produci polucion den 
forma di CO2 den nos medio ambiente, 
por cumpra credito (“carbon credits”) 
di un compania, proyecto, of comun- 
idad cu ta haci hustamente lo contrario 
- añadi na nos medio ambiente, sea pa 


medio di desaroya proyectonan di solar 
panels, aporta na reservanan natural 
of otro proyectonan sostenibel. 


E compra y benta di carbon credits ta 
pasa entre negoshinan cu ta buscando 
pa mitiga nan footprint di CO2. Aunke 
e mercado aki ta relativamente nobo, e 
ta hayando mas y mas atencion door 
di sistemanan obligatorio (legal) cu 
companianan ta forma parti di dje cual 
lo sigui bira mas prominente. E siste- 
manan aki tin como meta e.o. pa cumpli 
cu e Acuerdo di Paris di baha nivelnan 
di CO2 mundialmente. 


Sistemanan di carbon trading cu ya ta 
existi y ta conoci ta por ehempel esnan 
di Europa y California. Mientras otro 


paisnan den Latino America manera 
Colombia, Chile y Mexico tambe ta 
enfocando riba e ruta pa por adopta 
sistemanan similar. Tambe tin ehemp- 
elnan concreto di con e benta di carbon 
credits por beneficia islanan chikito 
manera Mauritius y Fiji, cu ta logra 
trece entradanan beneficioso pa nan 
pais. 
Oportunidad pa Aruba 
Metabolic Foundation cu nan exper- 
ticio riba ecologia lo explora e posib- 
ilidadnan pa Aruba por forma parti di 
e mercado aki. E prome fase ta inves- 
tiga con hopi CO2 Aruba ta produci y ki 
balor esaki lo por tin riba mercado awo 
y den futuro. Tambe lo investiga kico ta 
e proceso y rekisitonan pa por bende 
credito di CO2 riba mercado interna- 
cional. E trayectorio di sondeo lo dura 
un luna y mei. A base di e resultadonan 
di e sondeo lo dicidi si ta sigui enfoca 
riba e proceso pa bende carbon credits 
cu un proyecto piloto. 


E 
cifranan di turismo pa cu luna di 
februari ta conoci y e crecemento 
den nos turismo ta continua. Minister 
di Turismo y Salud Publico sr. Dangui 
Oduber ta satisfecho con e comienso 
di aña 2023 ta sigui den februari. Den 
luna di februari 2023 Aruba su turis- 
mo un biaha mas a surpasa cifranan 
di e mesun luna di aña 2019 cu tabata 
un aña record den turismo. Den luna di 
februari a registra un recuperacion to- 
tal di 105% den comparacion cu aña 
2019. Aruba a ricibi un total di 98,068 
turista atraves di nos aeropuerto den 
luna di februari 


Aruba su mercado mas grandi y impor- 


tante cu ta e mercado Mericano a mira 
un recuperacion di 108% den februari 
2023 den comparacion cu februari 
2019. Locual a resalta hopi ta nos 
mercado di Colombia cu a conoce un 
recuperacion di 159% compara cu aña 
2019. Nos ta premira cu e mercado di 
Europeo tambe pronto lo bay surpasa 
e cifranan di aña 2019. Esaki debi cu 
otro siman e aerolinea Britanico esta 
British Airways ta bay cuminsa cu su 
vuelonan directo pa Aruba atraves di 
tur nan connectividadnan den Europa. 


E maneho cu Minister Oduber a bin 
ta hibando ta sigui duna su fruto. Un 
danki sigur na tur e partnership y bon 


cooperacion den e sector turistico di 
parti Aruba Tourism Authority (ATA), 
Aruba Ports Authority (APA), Aruba 
Airport Authority (AAA), Aruba Hotel 
and Tourism Association (AHATA) y 
Aruba Time Share Association (ATSA). 


Minister Geoffrey Wever: 


Sondeo pa Carbon Trading pa Aruba 


Minister Dangui Oduber: 


Turismo ta sigui crece y surpasa nivelnan di aña 2019 

M 
inister di Asuntonan Economico, Comunicacion y De- 
saroyo Sostenibel, Sr. Geoffrey Wever a ricibi bishita 
di un delegacion procedente di Geneva, Suiza. Ta trata aki 
di Sr. Paul Dekkers kende ta Representante Permanente di 
Reino Hulandes na Nacionnan Uni estableci na Geneva. Sr. 
Dekkers tabata acompaña pa Sra. Audrey Goosen cu ta e 
Representante Permanente di Organisacion Mundial di Co- 
mercio – World Trade Organization (“WTO”) – na Nacionnan 
Uni tambe na Suisa. 


Minister Wever a duna un elaboracion breve di e status y 
puntonan di desaroyo di nos economia. E mandatario a 
splica Sr. Dekkers y Sra. Goosens di trabounan andando 
pa atende cu e necesidad pa nos diversifica nos economia, 
mirando cu nos pilar economico prominente – turismo – ta 
vulnerabel den temponan di crisis mundial. E pregunta ta; 
den ki extenso e meta di diversificacion economico ta real- 
mente alcansabel? 


E pasonan cu ta tumando actualmente – y cu falta pa tuma 
ainda – mester resulta no solamente na un aumento di nos 
GDP, pero tambe mester refleha den e poder di compra di e 
consumidor. Mirando cu nos ta un pais cu ta importa infla- 
cion, e asunto di stipulacion di prijs ta un punto di reto 


constante aki na Aruba. 


Ademas di e posicion di e consumidor a toca temanan di 
empresanan mediano y chikito, esta temanan den area 
di e.o. obtenibilidad di prestamo, entre otro den forma di 
microcredito. Apesar cu tin un cantidad considerabel cu ta 
pertenece na e grupo aki, financiamento ta keda un reto pa 
desaroyo. 


Aruba por bin na remarca pa fondonan di organisacionnan 
internacional cu ta forma parti di e lasonan di UN y WTO na 
Geneva. Pa medio di contactonan cu Minister Wever a haci, 
Den Haag tambe a yega di expresa e boluntad di sostene 
Aruba den e realisacion di proyectonan sostenibel, pero cu 
Aruba lo mester indica claramente kico e mester, semper y 
cuando hustificando cada propuesta a corto y largo plaso. 


Sr. Dekkers a haci e pregunta acerca di e conscientisacion di 
nos hendenan na Aruba di loke ta trata desaroyo sostenibel 
y tambe di e cambio climatico. 
Esaki no ta na e nivel desea ainda, pa cual mester sigui traha 
duro na e educacion y conscientisacion di nos hendenan di 
con pa tuma un rol mas activo den sostenibilidad di nos isla, 
segun minister Wever. 


Minister Geoffrey Wever: 


Reunion cu representantenan 
permanente di UN y WTO 

D 
iaranson den oranan di merdia un cantidad grandi di polis 
a bay un adres den Madiki Kavel, unda cu personeel di Re- 
spaldo tawata warda nan. 


Team di Respaldo 
E problema a start momento cu e personeel di Respaldo a 
haya nan confronta cu un pashent hopi agresivo. Esaki a pasa 
momento cu e pashent masculino mester a bay haya su medi- 
camento.Aki ta unda cos a bira basta tenso, na yegada di polis. 
Agentenan a bin topa un homber agresivo cu un martiu den 
man y dicidido pa uza esaki. 


Polis/nan di nan banda lo a saca arma y punta esaki ariba e 
homber, mester bisa cu tawata trata di basta polis na e sitio. 
Mirando cu e situacion a bira serio y pa evita un drama, a pidi pa 
e team di aresto pa efectua e detencion mirando cu e homber a 
bay paden “sconde”. Varios medida di siguridad a wordo tuma 
ora e homber a bay paden. A bay over na pone e cinta geel y 
hala personanan mas leu. Na yegada di team di aresto por a 
scucha cu a kibra e porta y detene. Algun rato despues e la 
wordo hiba Respaldo na Mahuma, unda cu lo sigui trata cu ne. 
Den e casonan manera esaki hopi biaha ta cu posiblemente 


Team di Aresto mester a yuda 


Pashent di Respaldo cu martiu den man 


e persona aki lo no a ricibi sea su remedi na tempo of a 
fay’e pa algun dia causando e tipo di situacion nan manera 
esaki. 


D 
iamars ultimo atencion di Polis a wordo pidi na un 
adres na Santa Cruz pa algo straño cu un ciudadano 
a topa cu ne. E melding a drenta despues di 2’or di mer- 
dia. Central di Polis a manda un patruya na Coba Lodo 
pa un situacion sospechoso. Esaki, segun e persona cu 
a yama, a haya un caha di palo. Ya na e sitio a papia cu e 
homber di inicial R., kende a conta nan cu un dia prome 
algun persona desconoci, den dos diferente auto, tabata 
staciona banda di e dam. 


Den pensamento di e homber, el a haya cu nan tabata 
actua sospechoso. Pero e no por a mira ki marca of 
modelo di auto y tampoco e color. 


Diamars el a bay cana eybanda y a mira un caha di palo 
cu algo sospechoso den dje. E patruyanan mes a dicidi 
pa bay na e dam hunto cu e homber, kende a mustra nan 
e caha. E caha tabata den un saco di plastic shinishi. Ora 
cu a habri esaki, a topa cu cadaver di un cacho morto. A 
informa Central di Polis di e descubrimento. 


A haya caha di palo cu cadaver 

P 
artido Curpa a alerta den pasado cu mun- 
do lo drenta den un recesion y nos por 
mira awe e realidad. Na aña 2008 tabata tin 
un recesion y hopi hende a perde placa den 
Stanford. Nos por corda tambe cu aki na Aru- 
ba APFA a perde basta miyon den stockmar- 
ket. Awe den 2023 nos por a sigui noticia na 
USA cu 3 banco a crash. Un di e banconan di 
mas grandi esta Silicon Valley Bank a crash 
dia 11 di maart 2023 y nos por a lesa cu 4 
ehecutivo a bende den luna den februari 2023 
87% di nan shares. E cos aki ta casualidad? 
Tur trading di stock market a para paso tur 
cos ta den cora. Esaki ta un señal cu econo- 
mia mundial poco poco pero sigur a cumin- 
sa cay den otro. Imagina bo cu bo ta riba un 
vakantie y cu bo no tin placa cash cu bo. Ban- 
conan rond mundo a collapse y ningun mash- 
in di ATM ta funciona? Kico lo bo haci? Con lo 
bo reacciona? Turismo lo bay baha pa motibo 
di insiguridad. Kico lo para di aerolineanan? 


Durante un conferencia World Economic 
Forum a manda un señal cu lo bay tin hackers 
activo durante luna di maart, april y mei 2023. 
E organisacion aki ta esun cu ta dirigi paisnan 
rond mundo entre otro Hulanda. Madre patria 
Hulanda lo tin eleccion dia 15 di maart 2023 
y ban spera cu e comunistanan no hack e 
machinan di vota manera a pasa den diferente 
pais. Si e comunistanan no comete fraude 
den e eleccion, lo tin cambio sigur. Tur cos 
ta mustra cu coalicion lo bay haya un derota. 
Mas cu 80% di e Hulandesnan ta malcontento 
cu e gobierno di Rutte. 


Un palabra cu a surgi recientemente ta “the 
great reset”. Un mensahe cu ta adverti cu nos 
mester para keto y trata di compronde kico ta 
e plan maligno su tras. Esaki e plan pa benta 
economia mundial abao pa asina introduci e 
moneda digital. Si bo no tin cash ta hopi mas 
facil pa bo por wordo controla. Cada bes cu 
bo swipe nan sa unda bo ta y si bo ta contra 
e comunistanan ta mas facil pa blokia bo 


Eric Ras(Curpa): 


Aruba no ta prepara pa menasa di un 
tormenta perfecto economico den horizonte 


cuenta. Pareu cu introduccion di e moneda digital lo introduci e paspoort 
digital. E ser humano ta perde tur su privacidad y ta bira un obheto cu lo 
perde su libertad. Bo no por bisa nada paso bo ta wordo censura. Esaki 
ta locual cu a pasa ora cu nos prome minister a firma e acuerdo dia 17 
di December 2020 di ComonTrust Network di Work Economic Forum. 
Nos prome minister a bende nos Status Aparte y nos pueblo lo perde su 
libertad. 


Pueblo di Aruba nos ta drentando e tormenta perfecto y nos isla di Aruba 
no ta prepara p’e. Aruba ta un isla chikito y nos lo bay sinti e efecto aki 
sigur e lunanan nos dilanti. E efecto lo por bay ta hopi duro y nos pueblo 
di Aruba no ta prepara p’e. Nos di partido Curpa a expresa hopi biaha cu 
nos no ta compronde cu den nos Parlamento tin parlamentarionan sinta 
cu ta bisa di ta Cristian y cu no conoce e contract di Eagle LNG y toch ta 
defende. Mientras cu tin e metanan di desaroyo sostenibel cu por a sigui 
tur caminda y cu tin un agenda anticristian y nos parlamentarionan aki ta 
sigui sostene un gobierno cu kier libertad di nos pueblo. Nos ta un partido 
politico cu fundeshi Cristian y e unico partido politico cu lo sigui lucha pa 
e nucleo familiar. 

D 
en mi man mi tin e diferente documentonan di e caso To- 
fanelli, cu ta duna un transparencia total den e caso di 
Lee Tofanelli and Associates (LTA) y pais Aruba. Prome cu mi 
sali bisa cualkier cos semper mi ta gusta “coba” y busca tur 
informacion pa mi mes. Esaki ta haci cu mi informacion ta 
veredicto y corecto pa asina pueblo di Aruba por ta sigur cu 
e informacion cu mi ta trece dilanti semper ta verificabel y 
confiabel. Pa pueblo por compronde kico e caso di ley di LTA 
ta encera, mi ta bay splic’e na placa chikito. 


E comienso di e contract 
For di 2002-2005 LTA a haya e contract pa organisa Aruba 
Music Festival (AMF) Esaki a wordo firma 14 di Juni 2002 
entre gobierno di Aruba y LTA. Riba 18 di Juni 2004 a wordo 
firma otro contract entre pais Aruba y LTA pa continua 
organisa e AMF 2006-2009. Gobierno tabata firma cu LTA 
cada 3 aña pa AMF por tin continuacion. P’esey tambe a 
firma na 2008 pe contract di 2010-2013. Riba Augustus 
8 2008 a firma un MB den cual ta stipula cu no lo bay un 
destaho publico, confirmando esaki basta riba e articulo 25 
eerste lid y articulo 26 di ley di contabilidad, den cual ta 
stipula ki ora un minister mag di keda sin haci un destaho 
publico. Adicionalmente e articulonan aki a wordo cita den e 
MB pa asina splica cu a haci tur cos legalmente. 


Capricho di AVP 
Sinembargo dia 25 di September 2009 tabata tin eleccion 
na unda AVP a gana y drenta gobierno. Aki AVP a dicidi pa 
kibra e contract di LTA cu pais Aruba cu e argumentonan cu 
(1) e contract ta “in strijd met de openbare orde,” y (2) cu 
ex minister di Turismo Eddie Briesen a actua contra e ley di 
contabilidad. Ambos argumento a wordo bari for di mesa 
pa 3 hues di Hof na November 2016! Tofanelli a cuminsa un 
caso contra pais Aruba. Den prome instancia Pais a gana 
pero den Hof na 2016, a perde esaki y 3 hues a dicta cu; (1) 
E contract tabata legitimo y no mag a wordo kibra. (2) Hof 
a dicta cu minister no tabata demisionario na october 2008 
y por a dicidi pa prolonga esaki.(3) Hues a dicta den Hof cu 
ex-minister Eddie Briesen NO a actua contra ley di contabi- 
lidad. (4) Tur otro argumento di AVP a keda desbarata den e 
vonnis di Hof 22 November 2016. 


Gobierno di AVP mes a back-off 
Gobierno di AVP por a bay Cassatie pa apela e decision aki 


di Hof, pero no a haci’e! AVP tabata tin 3 opcion: (1) Sigui 
den corte y bay cassatie. (2) Yega na un “schikking,”cu 
ta significa, cu nan mester a sinta na mesa pa yega na un 
acuerdo mutuo entre pais y LTA, (3) Laga hues dicidi e suma 
di e daño di perhuicio. Den otro palabra, AVP mes a nenga pa 
bay Cassatie, AVP a negocia cu LTA, AVP no a paga durante 
tur e añanan den gobierno y interes a subi masha hopi mes; 
casi 200.000 florin! AVP a negocia y p’esey awor mester a 
traha un ley pa traha un base legal pa paga e suma acorda 
na LTA. P’esey e caso aki no ta di minister Dangui Oduber, 
sino e consecuencia di decision di gabinete Mike Eman-1. 
Gobernacion ta un continuacion y awor mester paga pe eror 
di AVP y pasa e ley aki. 


Den conclusion e ta importante pa pueblo compronde, cu 
gobierno di AVP ta esun cu a sinta na mesa cu LTA pa yega 
na un acuerdo pa paga nan p’e contract kibra ilegitimam- 
ente. Si Parlamento no aproba e ley aki, pais Aruba ta sali 
mas perhudica ainda pa e actonan y decision di AVP y no di 
e gobierno actual! Pasando e Ley aki nos ta evita pa e suma 
sigui crece y perhudica pais Aruba ainda mas. Finalmente 
nos por wak cu aunke AVP no ta den gobierno, ainda pueblo 
mester paga pa nan mal maneho y falta di transparencia! 
P’esey, hechonan ta asina importante! AVP nunca mas! 


Parlamentario Marco Berlis (MEP) ta elabora riba Caso Tofanelli: 


Un caso di kiebro di contract entre 
AVP y Lee Tofanelli y Asociadonan 

M 
anera tur mucha, Ferdinand a cumin- 
sa hunga bala cu amigonan den bario 
na San Nicolas. Cu su 14 aña el a dren- 
ta e team di Don Bosco division Junior 
League cu tabata maneha pa coach Baly. 
El a hunga dos aña Cu Don Bosco Juniors 
League. Aki ta unda Gabby Illidge (qepd) 
kende tabata Manager/Player di Schlitz a 
scout Ferdinand y a puntre pa e bin hunga 
den Schlitz dobbel A. Cu Apenas 16 aña 
Ferdinand a subi dobbel A y ta topa hun- 
gadonan estelar manera Elston Simmons 
y Buga Blijden. Despues di dos aña den 
Schlitz e ta bay Sint Maarten pa trabou 
unda e ta keda 3 aña. Den e tres añanan 
aki e ta hunga baseball dobbel A pa entre 
otro Sea View Hotel y GeBe. Bek na Aruba 
Ferdi ta bolbe hunga cu Gabby Illidge pero 
e biaha aki den Amstel cu despues ta cam- 
bia di nomber y ta bira White Label. 


Den White Label el a hunga cu Charles 
“Pepitone” Flanders, Toby Abraham y 
James “Bubblegum” Hazel entre otro. Ora 
cu White Label a desintegra el a pasa hunga 
pa Heineken. Den Heineken el a forma e 
staf di pitcheo hunto cu entre otro Antonio 
Gomes y Buchi Boasman. Despues di un 
trayectoria di 29 aña Ferdinand ta retira di 
baseball cu 45 aña di edad. Ora e manager 
di Sugar Kings a tende cu Flanders a retira 
di baseball a buske mes ora pa join su 
team como all around player. Cu 50 aña e 
ta pasa hunga den e team di San Nicolas 
Sluggers y despues difunto Bubeis Gomez 
ta hibe Astros. Na 2013 Aatje Williams ta 
puntra Ferdinand pa bin hunga cu Aruba 
Juniors. E ta hunga un aña den Liga 50 y 
despues ta pasa pa Liga 60. Ferdinand ta 
conoci como un hungado cu ta hunga dife- 
rente posicion den tanto outfileld como 
infield. Su bate Semper ta on y ta bati riba 
300 di averahe tur aña. 
  
Otro persona hopi aprecia den e mundo di 
softball ta e conocedo DJ Gordon Toisaint 
Gordon semper a gusta scucha musica 
como tal e tabatin un bon sistema di 
zonido na cas. Tur cos a cuminsa na 1975 
ora cu un ruman di Gordon a gradua como 
verpleegster y el a pidi Gordon pa bin 
cu su sound system pa toca durante un 
encuentro cu el a organisa. E sistema di 
zonido no a bay cas mas pasobra ta tur 


fin di siman e amiganan a keda puntr’e 
pa toca na nan cas. Esaki a dura 7 siman. 
Despues Gordon a cuminsa toca fiestanan 
den Dominica Club na Tarabana y tambe 
ora tabatin weganan di domino diasabra 
y diadomingo. Despues Gordon a haya un 
contract cu Divi Divi Hotel como enter- 
tainer y DJ. Por ta hopi no sa pero Gordon 
a hunga softball pa DOW Pampers hunto 
cu Victor Albus y Juan Martijn entre otro 
coleganan di DOW. E tabata hunga e posi- 
cion di centerfield. Cu DOW el a hunga 
varios biaha na Corsou. Na 1981 Ronny 
Gomez, kende ta un organizado di torneo 
di softball, a invita Gordon pa un diado- 
mingo bin pone musica na su torneo na 
veld di Montaña na Noord. 


Gordon ta conoci pa ti un repertorio di 
musica masha amplio y hopi varia. Door 
di su experiencia como entertainer na 
Divi Divi el a bin na e idea pa locuta wega 
durante torneo. Eynan el a topa cu difunto 
Ten Ten Tromp kende a join Gordon cu locu- 
cion di weganan di softball. No a dura hopi 
cu Gordon a bira un atraccion na weganan 
di softball entreteniendo e publico cu 
tabata bin veld. Esaki a crea un ambiente 
diferente pasobra e locucion tabata cu 
hopi joke pero toch serio. Gordon a bira e 
homber di ambiente na torneonan di soft- 
ball. No tabatin un veld na Aruba cu Gordon 
no a toca. Pa un torneo ta exitoso Gordon 
mester t’ey cu su musica y su mike. Dado 
momento e trabou a bira asina exigente 
cu e mester a busca dos mucha pa yud’e. 
Raymond Jansen cu Mariano Thiel a join 
e team di Gordon como dj. Esaki a duna 
Gordon espacio pa dedica full time na 
locucion y entretene e fanaticada grandi 
cu tabata bin veld. Veldnan di Flatstone 
bieu, Alto Vista y después Kibaima na 
Tanki Leendert tabata rondona cu hende 


ora Gordon entretene. Na Kibaima e ambi- 
ente tabata sigui despues di wega cu baila- 
mento cu su musica. Tambe Gordon a toca 
varios biaha pariba di brug na Veld di La 
Fama y Arandas na San Nicolas. Comienso 
di añanan 90 Famia Gomez a lanta veld di 
Astros na Pavia. Astros a bira e cas nobo 
di Gordon. Pa varios aña Gordon a toca y 
entretene weganan local e internacional 
ey riba. 


Despues cu e veld di Astros a wordo desm- 
antela, el a entretene na Veld di Caribe 
pa varios aña mas. Por bisa cu Gordon a 
entretene durante weganan local, interna- 
cional y Antiano. Tambe Gordon a inspira 
varios persona pa cuminsa toca na veldnan 
y fiestanan di famia. Pa menciona algun 
Mike’s Disco, Go Go Disco y Raymond 
Jansen.Banda di su trabounan riba veld 
como entertainer, e tabata presidente di 
Survival Softball Team como 15 aña. E 
aña cu Survival a gana Astros y a titula 
campeon di Copa ABC, Gordon a retira 
como presidente di e team. 


Diasabra awor riba 18 di maart lo rindi 
homenahe na e dos personanan aki na 
Aruba Juniors pa 2or pm. Amigo y aman- 
tenan di softball ta bon bini pa celebra 
cu nos Dia di Himno y Bandera den gran 
forma. Bar y cushina manera semper lo ta 
bon surti. 


Aruba Juniors ta reconoce 2 baluarte den e mundo di softball riba 18 di maart 


E aña aki ta toca turno na Ferdinand Flanders y Gordon Toussaint 

H 
enny Eman sr y su yiu Shon A Eman tabata conciente cu 
pa Aruba logra su meta, su Status Aparte, Aruba mes- 
ter a haya cooperacion tambe di miembronan di Staten di e 
otro islanan, en especial e miembronan di Corsou. Pa logra 
e cooperacion aki durante e di dos Guera Mundial. Henny a 
cera un aliansa strategico cu un otro gran lider di e tempo 
ey, mr. dr. (doctoor) Moises Da Costa Gomez. Doctoor Da 
Costa Gomez tabata un experto riba tereno di infrastructura 
estatal y tabata e persona cu a lidera e lucha di Antiyas pa 
autonomia. 
E entendimento (den cuadro di e asina yama ‘pacificatie’) 
entre Henny Eman sr y Doctoor tabata cu Henny lo duna 
sosten na e lucha di Doctoor pa autonomia y Doctoor lo duna 
sosten na e lucha di Henny pa Status Aparte. Tur dos tabata 
conciente cu nan tabatin mester di otro pa nan por logra 
nan meta. Meta cu na primera bista tabata parce contradic- 
torio, pero cu nan a logra combina cu otro na beneficio di 
tur dos. E vision y strategia di Henny y Doctoor a funciona. 


E aliansa strategico aki cu a dura te na comienso di añanan 
50 a resulta tambe den lasonan di amistad personal, sin 
duda tabata crucial; tanto pa realisacion di autonomia di 
Antiya como realisacion di nos Status Aparte. Hopi hende 
no sa, pero e mocion acepta den conferencia di Mesa Rondo 
tabatin sosten tambe di Doctoor Da Costa Gomez. Sin su 
sosten e mocion lo no a wordo acepta. 


Un otro parti di e strategia di Henny Eman sr y Shon A 
Eman tabata pa uni pueblo tras di nan meta. Como bon 
politico nan tabata sa cu nan tabatin mester di e pueblo. Pa 
demostra esaki mester mobilisa e pueblo pa pone presion 
politico. Ambos tabata sa hopi bon con tene manifesta- 
cionnan grandi. 


Den un accion nunca bisto di september 1947 pa januari 
1948, den algo mas cu shen dia, Henny Shon A y otro 
lidernan di AVP a organisa 42 reunion den tur bario di Aruba 
pa recauda firma pa sostene e peticion na La Reina pa Aruba 
haya su Status Aparte den e constelacion nobo di Reino 
Hulandes. A recoge 2147 firma di hende homber di riba 21 
aña di edad. Hende muhe e tempo ey no tabatin derecho di 
voto ainda. 


E peticion di pueblo di Aruba no solamente a wordo entrega 
na La Reina dor di Shon A Eman, e peticion tambe a forma e 
base pa e mocion cu Shon A como ‘Vertegenwoordiger van 
de Arubaanse bevolking”a entrega na e Conferencia di Mesa 
Rondo y cu a keda acepta dor di e partnernan den Reino: 
Hulanda, Surnam, y Antiya riba 18 di maart 1948. 


Hopi aña despues na 
1976, e fecha aki a 
keda inmortalisa pa 
e lider di MEP Betico 
Croes, como nos Dia di 
nos Himno y Bandera, 
nos Dia Nacional 



Strategia uza den e lucha pa nos Status Aparte 


(Texto Mito Croes: 
“18 di maart 1948, 
Honor y Reconocimento”) 

D 
urante e ultimo dos dia, Aruba 
Timeshare properties, miembronan 
di ATSA, Aruba Timeshare Association, 
cu hopi amor a brinda informacion y 
educacion na studiantenan di EPB den 
cuadro cu e industria hotelero riba nos 
isla. 
E studiantenan, kende a yega cu bus di 
scol, a wordo yama bon bini na e resorts 
pa un miembro di gerencia, nan a haya 
un tour di tur departamento, como 
tambe un bista general di loke ta activi- 
dadnan diario rekeri den servicio pa nos 
bishitantenan y yuda Aruba su industria 
hotelero keda exitoso. 
“Nos ta haya e bishita aki crucial,” 
Presidente di ATSA y hotelero Luigi 
Heredia ta expresa, “como studian- 
tenan ta topando nan potencial hefe di 
trabao pa prome biaha, nos ta purba 
motiva nan pa join e industria y haya un 
pasion pa loke nan ta haci.” 
E studiantenan y nan mentors ta bini for 
di Oranjestad y San Nicolas, ambos scol 
di EPB pariba y pabao, 253 y 98 respec- 
tivamente, y nan ta raporta di disfruta e 
bishita y encuentro na final di e mainta. 
Esaki ta un bishita anual di EPB na 
ATSA resorts, cual ta un oportunidad 
pa brinda un orientacion interactivo, un 
dia hopi educativo pa e studiantenan 
di loke ta educacion profesional basico 
riba e isla. 
Resorts cu a participa: La Cabana Beach 
Resort & Casino, Amsterdam Manor, La 
Quinta, CostaLinda Beach Resort, Divi 
Resorts, including Divi Village and Divi 
Phoenix, Casa del Mar Beach Resort, 
Playa Linda Beach Resort, Eagle Aruba 
Resort &amp; Casino, Caribbean Palm 
Village Resort, Marriott Surf & Marriott 
Ocean Club y Paradise Beach Villas. 
Akinan por mira imagen di tur e diver- 
sion cu a wordo experiencia e dia aki! 


Aruba Timeshare Association a comparti informacion y 
orientacion cu studiantenan di EPB riba industria hotelero 

E 
aña aki, pa Dia Internacional di Hende Muhe 2023, Futu- 
ra y Women’s Club of Aruba (WCA) a organisa un semi- 
nario den contexto di e tema di e aña aki cu ta ‘Innovacion y 
Tecnologia pa Igualdad di Genero’. E seminario a tuma luga 
dia prome di maart, na Workplace The Hive, situa na Tanki 
Flip. 


E oradornan a scoge nan topico cu e meta di duna informa- 
cion valioso, pa e hende muhe por avansa cu confiansa den 
e campo di tecnologia, innovacion y pa stimula e siguiente 
generacionnan, en special nos mucha muhenan, pa nan 
desaroya nan mes den e ramo di tecnologia. 


Moderador pa e anochi aki tabata Emily Perret Gentil, kende 
a supervisa e evento y a introduci e oradornan na e publico 
presente, mientras cu Norma Brinkenberg, como presidente 
di WCA, a duna bonbini na tur e participantenan di e anochi 
aki, enfatisando cu un di e metanan di WCA ta pa enfoca riba 
e interesnan di e hende muhe en general, cu bista riba un 
desaroyo positivo di nan capacidadnan. 


E prome orador tabata Thessaly Zimmerman di Innovation 
Lab Futura, kende tin un grado di Bachelor den Comunicacion 
y ta ‘project manager’ na Futura Innovation Lab. El a 
presenta ‘Supernova’, e proyecto di plataforma femenino di 
e compania. 


A sigui cu Solange Marlin di Digital Natives, kende tabata e 
di dos orador y ta ‘project manager’ den campo di imple- 
mentacion di software di negoshi y maneho di informacion. 
El a papia di su experencia personal den un campo di trabou 
cu mayormente ta domina pa hende homber. El a papia 
tambe tocante di e programa‘Code Club Aruba’, un inicia- 
tiva cu e meta pa educa hubentud, specialmente nos mucha 
muhenan, den e area di pensamento di diseño di tecnologia 
di informacion. 


E di tres orador tabata dr. Kathleen Reddick. Su topico tabata 
‘Inteligencia Emocional, Liderazgo y Motivacion’. Dr. Reddick, 
ta un Profesor Asocia, Emeritus, y anteriormente tabata 
director di e programa pa Graduadonan di Management 
na St. Elizabeth University. E ta un experto den comunica- 
cion strategico y liderazgo . Su doctorado ta enfoca riba 
teoria di Aprendisahe di Adulto, Entrenamento y Desaroyo 
di Recursonan Humano. Dr. Reddick a presenta tocante e 
importancia di liderazgo y con inteligencia emocional ta 
un parti importante di un lider influyente. E ta un orador 


dinamico y a sigura e interes di e audiencia . 


E di cuater y ultimo orador tabata dr. Kathy Marino, kende 
a trece dilanti Seguridad y Proteccion Cibernetico. Dr. 
Marino a obtene su doctorado den Maneho, Liderazgo y 
Politica di Educacion Superior for di Seton Hall University. 
E tin un grado di maestria den Administracion di Negoshi y 
Tecnologia Instruccional for di Georgian Court University. 
Durante su 20 añanan como director di Tecnologia di 
Informacion tempo completo, el a duna les na universidad 
tocante Crimen Cibernetico, Digital Forensics, Cultura di 
Hacking y Metodonan di Investigacion. Durante su presen- 
tacion el a enfatisa e importancia di nabega riba internet di 
un manera sigur, splicando con hackernan ta traha, ransom- 
ware, e importancia di tin un programa antivirus y pa semper 
actualisa e sistema di internet. 


Ta di remarca, cu tanto dr. Marino como dr. Reddick ta miem- 
bronan di WCA. 


Tur esnan cu a participa, a keda hopi contento cu e calidad 
di e diferente presentacionnan y e informacion valioso cu 
nan a ricibi riba e anochi aki. 


Futura y Women’s Club of Aruba a 
dedica seminario na Hende Muhe 

T 
ur luna Horacio Oduber Hospital (HOH) ta elogia un 
colega cu di un forma of otro ta destaca y na febru- 
ari 2023 a toca turno na Silvia van der Biezen di Cardiac 
Care (CCU) riba piso B4. Silvia mes no ta gusta ta den 
‘spotlight’ pero e gran aprecio pe como persona, colega 
y pa tur loke e ta nifica pa su trabou tabata hopi obvio 
ora di a mira cuanto hende a atende e momento bunita di 
reconocemento specialmente organisa pe. Despues cu 
Hunta di Directiva di HOH y algun colega a dedica algun 
palabra, Silvia mes a conta di su motivacion pa cu su tra- 
bou y su pasion pa su pashentnan. 


Na momento di entrega certificado sr. Jacco Vroegop 
di Hunta di Directiva a menciona cu “pa HOH Silvia ta 
e nurse ideal paso e ta dedica, talentoso y tur hende ta 
sinti nan mes safe cerca dje. Ta hopi importante pa tin un 
hende manera Silvia cu bo por confia y tambe conta riba 
dje.” Na juni aña pasa a setup un CCU riba piso 4 como 
parti di e departamento ey pero cu su propio personal pa 
atende cu e pashentnan. Pa integra e team nobo cu esun 
ya existente no tabata un tarea facil. P’esey un colega 
manera Silvia ta perfecto paso e ta fungi manera un lijm 
pa a logra trece e cambio aki. Silvia ta un teamplayer 
cu no solamente ta traha riba e parti di cardiologia pero 
tambe riba ful e piso pa asina duna e miho cuido posibel. 
E ta duna feedback y splicacion pa asina comparti su 
conocemento cu otro coleganan. E ta un enfermera cu 
hopi experencia y tin un conocemento amplio pa loke ta 
cardiologia. Semper coleganan por pidi’e pa conseho y 
ayudo y nan ta sinti nan mes safe pa haci esaki tambe. E 
ta un persona integro, ta scucha y tin respet pa opinion 
di otro. Ademas, 


Silvia constantemente ta pensa riba mehora procesonan 
y otro cambionan ora no tin claridad. 
Un persona cu ta keda calmo den tempo di stress y por 
comunica bon cu e cardioloognan y otro dunadonan di 
cuido pa garantisa un cuido di calidad halto. Silvia tin 
hopi pasenshi y sentimento pa su pashentnan y nan 
famia. E ta splica nan di e malesa y con pa anda cu esaki. 


En corto, un enfermera cu ya caba tin 42 aña den servicio 
y cu ta dedica constantemente na eleva calidad di cuido 
na HOH. En corto un abogado pa su pashentnan cu hopi 
pasion pa su trabou, confiabel, cu hopi conocemento y 
por conta semper riba dje semper. Un tremendo colega 
cu Hospital ta hopi orguyoso cu e ta forma parti di ONE 
TEAM, pues un nominacion bon mereci. Masha pabien 
Silvia! 


Un colega leal y alabes un abogado pa su pashentnan 


Silvia van der Biezen ta empleado di februari 2023 na HOH 

M 
inister di Cultura Xiomara Maduro, 
a sigui cu su bishitanan escolar 
den cuadro di e celebracion di e Dia di 
Himno y Bandera. Riba diamars e man- 
datario a bishita Scol Paso pa Futuro y 
Mon Plaisir Basisschool. 


Durante su bishita na Scol Paso pa 
Futuro, Minister Maduro a ricibi un 
caluroso ‘Bon Bini’ di tur mucha cu a 
ricibi’e cu un sonrisa dunando inicio 
na e mainta aki. Minister Maduro a 
haya e oportunidad pa combersa cu 
e muchanan y tambe cu algun di e 
docentenan riba locual ta e celebra- 
cion di nos dia nacional y nan luga of 
districto mas gusta na Aruba. 


Na Mon Plaisir School, Minister Maduro 
a wordo ricibi cu canto di e muchanan, 
deleitando e mandatario cu canti- 
canan di nos Pais. Despues a sigui un 
momento na unda un grupo di mucha 
por a haci pregunta na Minister Maduro 
pa haya sa mas di e mandatario su 
trabou y hobby. Tabata un bunita 
encuentro na unda na final tur mucha 
a canta nos himno ‘Aruba Dushi Tera’ 
hunto cu Minister di Cultura. 


Mester menciona cu durante Minister 
Maduro su bishitanan pa cu e celebra- 
cion di nos Himno y Bandera, e manda- 
tario ta pone atencion pa haya sa di 
nos muchanan kico mas nan ta gusta 
di Aruba. Por nota cu Baby Beach y 
nos Parke Nacional Arikok ta luganan 
faborito entre e muchanan. Ta hopi 
importante pa nos muchanan siña di 
tur loke Aruba tin pa ofrece, pa asina 
nan por balora y cuida locual ta di 
nos. Aruba ta bunita y p’esey grandi 
y chikito mester yuda pa semper nos 
Pais Aruba por keda nos dushi tera. 


Riba e segundo dia di su bishitanan escolar 


Minister Xiomara Maduro a bishita 
Scol Paso pa Futuro y Mon Plaisir School 


E muchanan a combersa, canta y haci pregunta na e mandatario 

D 
en conexion cu e celebracion di 
Dia di Himno y Bandera, Prome 
Minister Evelyn Wever-Croes ta 
bishitando diferente scolnan pa 
aprecia e iniciativanan cu cada scol 
ta organisa pa Aruba su dia nacio- 
nal. Awe mainta, Prome Minister a 
bishita St Aloysius School y a en- 
contra cu un bunita exposicion di e 
studiantenan dirigi riba temanan di 
Aruba. 


Pa cu e exposicion aki, studian- 
tenan a wordo invita pa hunto cu 
nan famia traha un bunita proyecto 
relaciona cu pais Aruba. Prome 
Minister como parti di e team di 
hurado tabata tin e funcion di scoge 
e studiante ganado di e exposicion 
aki. Segun Prome Minister esaki 
sigur tabata un trabou sumamente 
dificil, mirando cu e creatividad di 
cada studiante y nan famia tabata 
grandi y bunita. 


Premier Wever-Croes tambe a indica 
cu lo mas bunita di e exposicion aki, 
tabata e iniciativa pa trece famianan 
hunto, pa traha riba un proyecto 
asina. Mirando e importancia di 
union den famia, esaki sigur ta algo 
di aprecia. Tambe Prome Minister 
tabata tin e oportunidad di admira 
con cada klas ta haya informacion 
di e historia, cultura, y tradicionnan 
di pais Aruba, cual ta sumamente 
importante pa cu desaroyo di e 
studiantenan pa loke ta trata cono- 
cemento di nan pais. 


Prome Minister ta felicita e cabe- 
sante sr. Vladimir De Cuba y henter 
e ekipo di St Aloysius School pa bin 
cu un iniciativa bunita asina, y pa 
pone enfasis riba e importancia pa 
cu e celebracion di Dia di Himno y 
Bandera. Tambe Prome Minister a 
indica cu pa otro aña St Aloysius 
School lo celebra e dia importante 
aki den un edificio nobo na Noord. 


Den conexion cu e celebracion di Dia di Himno y Bandera 


Prome Minister Evelyn Wever-Croes ta bishita St. Aloysius School 

N 
a caminda pa Celebracion di “Dia di Himno y 
Bandera” Prome Minister ta bishitando scol- 
nan pa mira con nan ta preparando pa e dia im- 
portante aki. Awe a toca turno na Colegio Santa 
Famia na Pos Chikito caminda cu Prome Minis- 
ter a dialoga y intercambia idea cu klasnan 5 y 6. 


Prome Minister a expresa cu e muchanan ta hopi 
bon prepara, nan sa hopi di Aruba su historia, 
di Aruba su himno y bandera, e importancia pa 
Aruba tin su propio himno y bandera y principal- 
mente pakico mester stima nos himno y bandera. 
E tabata un bunita mainta, e muchanan a haci 
Prome Minister hopi pregunta riba diferente 
tema. Y ta mira varios hoben cu e potencial 
pa drenta politica di Aruba den futuro, Prome 
Minister Wever - Croes a expresa. 


Finalmente a gradici e cabesante di e scol sr. 
Kelly y demas docentenan pa e atencion cu nan 
ta duna e muchanan, specialmente e atencion 
cu nan ta pone na e importancia di inculca den 
e muchanan e amor pa nos himno y bandera y 
Aruba. 


Premier Evelyn Wever - Croes: 


Muchanan di klas 5 y 6 di Colegio Santa Famia ta bon 
prepara pa celebracion di Dia di Himno y Bandera 


A 
plicacion a habri na SKOA pa cum- 
insa inscribi muchanan cu ta bay 
cuminsa Basis y Mavo. Mayornan por in- 
scribi nan yiunan di awo caba na un scol 
di SKOA pa asina sigura nan luga e prox- 
imo aña escolar. 


Dicon SKOA? 
SKOA ta e organisacion di educacion di 
mas grandi na Aruba y ta enfoca ariba 
e desaroyo y crecemento general di 
cada mucha. SKOA ta ofrece educacion 
di calidad halto cu ta enfatisa balornan 
Catolico, comunicacion na nivel multi- 
lingual, diversidad, innovacion y activi- 


dadnan extra-curicular. Muchanan cu ta 
bay un scol di SKOA por spera di ricibi un 
educacion completo cu ta prepara nan 
pa nan futuro. 


Aplica completamente digital! 
Por aplica via website www.skoa.aw pa 
asina inscribi completamente online. Por 
aplica via e-mail na aplicacion@skoa.aw. 
Por aplica via WhatsApp na +297 748 
5995 y sigui e pasonan pa completa e 
aplicacion. 
Ora di aplica mester pone bon aten- 
cion ariba e documentonan necesario 
pa asina por cumpli cu e proceso di 
inscripcion di cada yiu exitosamente. 
Pa mayornan cu ya caba tin yiu inscribi 
na un scol di SKOA por haci aplicacion 
di e yiu cu ta bay cuminsa Basis via nos 
sistema di SAS. 


Contribucion di mayor 
E tarifa di contribucion di mayor pa e 
proximo aña escolar pa Basis y Mavo: 
Pa basisschool schoolgeld ta Awg. 275,- 
y aircogeld ta Awg.150,- 
Pa mavoschool schoolgeld ta Awg. 350,- 
y aircogeld ta Awg.150,- 


Pa por completa aplicacion pa aña 
escolar nobo di 2023-2024, mester 
cumpli cu e rekisito di SKOA cu ta rekeri 
e contribucion di “schoolgeld y airco 
geld” di 2022-2023 ta completamente 
paga. Mayornan cu ta desea un areglo 
di pago por haci peticion entrante 1 di 
April 2023. 
SKOA t’ey pa guia tur mayor durante e 
proceso di aplicacion. Pa mas informa- 
cion bishita nos website www.skoa.aw 
por yama nos directo na (+297) 523 
1800 durante orario di oficina. 


Aplicacion a 
habri pa Basis y 
Mavo na SKOA 

M 
anera cu por a tuma nota den fin di siman, ya na Aru- 
ba a cuminsa cu diferente celebracion den conexion cu 
celebracion di “Dia di Himno y Bandera 18 di maart”. Pa hopi 
aña e fecha aki tambe ta wordo celebra na Hulanda a traves 
di e festival Arubadag. Sinembargo ya pa 3 aña no tabata tin 
e celebracion aki. E aña aki tampoco. E motibo tabata e pan- 
demia cu a causa di no por a organisa nada cu un multitud di 
hende. Awor cu tur cos ta bayendo pa normalidad bek ta bon 
momento pa reevalua e concepto di Aruba huis. 
Bou guia di Minister President a institui un comision y a 
delibera cu hopi sector den comunidad y cu e studiantenan 
na Hulanda. E conclusion general ta cu ta momento pa e 
celebracion di Arubadag ofrece algo mas cu solamente cele- 
bracion cultural. 


CONCEPTO NOBO 
E concepto nobo ta mas bien un exposicion di kico tur Aruba 
tin pa ofrece riba tereno di labor, turismo, economia, ense- 


ñansa y ta finalisa cu un celebracion cultural. 


Considerando cu e cambionan aki ta tuma nan tempo pa 
wordo bon hinca den otro, a tuma e decision pa no organisa e 
celebracion e aña aki. Lo haci uzo di e tempo pa sigui prepara 
tur locual ta necesario pa asina introduci e concepto nobo 
aki otro aña. Minister President lo presenta e propuesta final 
pronto na Conseho di Minister. 


D 
iasabra tin un evento na Savaneta 
en conexion cu 18 di maart. Lo cel- 
ebra e Dia di Himno y Bandera na Sa- 
vaneta cu hopi arte y cultura. Entrada 
ta gratis y lo tin diferente cos pa haci 
y mira. 
Lo tin oportunidad pa bisti diferente 
trahe cultural pa e bishitante di e 
evento por saca potret cu ne. Lo tin un 
exposicion di piesa grandi di mosaico 
den tema di Aruba. 


Tambe e bishitante por scoge pa crea 
su propio piesa di mosaico. Lo por traha 
un coaster cu un diseño di por ehempel 
e isla Aruba of un indjan. Por traha un 
copi of canica di mosaico tambe. Prijs 
ta AWG 45 pa piesa y pa persona y ta 
inclui material. 
Un concepto nobo cu kier presenta na 
e evento di Dia di Himno y Bandera ta 
traha e bandera di Aruba di mosaico. 
Esaki ta un bunita actividad pa haci 
den famia. Prijs ta AWG 40 pa piesa y 


ta inclui material. 


Tur sesion unda e bishitante por traha 
un piesa ta walk-ins, no mester reserva 
of registra. 
E artistanan local cu ta brinda pueblo 
un evento di Dia di Himno y Bandera 
den tema di Arte y Cultura ta Merveline 
y Mike Geerman, artistanan specialisa 
den e tecnica di mosaico. 


Orario di e evento ta 9:00-15:00. Y e 
evento ta tuma luga na Shoco Garden 
na Savaneta 91 (hardin di Indira 
Skincare). 


Pa cualkier pregunta por contact 
5934821 of 5667488. Pa mas infor- 
macion tocante e evento aki, por lesa 
mas riba e facebook pagina “Pariba di 
Brug”. 


18 di maart cu hopi Arte y Cultura na Savaneta 


Prome Minister Evelyn Wever-Croes 


Concepto diferente pa celebracion di Arubadag na Hulanda otro aña 


Exposicion “Esaki ta Aruba” 


Diahuebs, 16 Maart 2023 
COMUNIDAD 
24 
AWEMainta 


D 
en fin di siman boluntarionan a traha masha duro pa 
prepara Cas di Partido pa e celebracion di Dia di Him- 
no y Bandera. E evento cu tur aña ta tuma luga na e sede di 
Partido di Pueblo Aruba (AVP), e biaha aki tin un importan- 
cia ainda mas grandi. Lider di partido, Mike Eman a resal- 
ta cu ademas di e cuminda, wega y ambiente di custumber, 
mester uni forsa pa defende e Status Aparte cu ta na peliger. 


Eman: “Cas di partido ta e sede caminda pueblo por celebra 
e hecho cu Aruba un biaha mas ta demostra con por uni 
como pueblo, cu gratitud pa nos grandinan pa Status Aparte 
y recupera loke Aruba a perde den ultimo añanan na derecho 
cu hopi generacion a bringa p’e.” 


E lider di AVP a sigura cu e partido ta hopi determina pa 
bringa cu alma y curpa pa e calidad di bida di nos hendenan 
cu aworaki ta asina afecta pa tur e medida y decisionnan 
arbitrario cu Gabinete Wever-Croes ta tuma; algo cu ta sinti 
den tur bario. Mas cu nunca tin mester di union pa defende 
e causa di e pueblo Arubano. 


Eman a menciona e reunion di urgencia cu AVP a yama y tene 


dialuna ultimo, durante cual a duna hopi informacion, pero 
tambe a habri oido pa tende e inkietud di hopi ciudadano. 
Conclusion ta, entre otro, cu costo di bida ta aumentando 
drasticamente y tin preocupacion riba hopi otro tema den 
comunidad. 


“Pueblo tin falta di perspectiva y liderazgo pa hiba Aruba 
dilanti. AVP semper a responde na e momentonan mas dificil. 
Awo mas cu nunca falta e calidad di liderazgo y pueblo ta 
buscando esey atrobe den AVP,” asina Eman a afirma. 


E celebracion diasabra 18 di maart ta ranca sali for di 11’or 
di mainta y lo bay te cu 5’or di atardi. Ta conseha un y tur pa 
cumpra nan ticket di cuminda adelanta, pasobra ta conoci cu 
e ta caba lihe. Por haya esaki na Cas di Partido mes y cerca 
candidato y otro miembro. Lo tin presentacion di musica en 
bibo, benta di cuminda, cos dushi y BBQ, ademas di un bar 
bon surti y e miho ambiente berde berde. 


C 
u un meta pa recauda fondo pa nos atletanan por hunga 
den diferente torneo internacional pa nan por progresa 
den nan deporte y asina engrandece Aruba su nomber den 
nan presentacion. Tambe pa nos tin e fondonan pa brinda e 
hobennan entrenamento y torneonan nacional di calidad pa 
logra e meta aki. 


Fecha lo ta dia 8 di april den Seroe Colorado. Orario: 4 pa 
7or pm. 


Durante e trayectorio di e evento aki nos a ripara cu e inclu- 
sion di e muchanan y adulto di Paralympics ta importante 
pa tur hende realisa cu nan ta un grupo capacita pa haci 
deporte y yega mes leu cu cualkier persona bon capacita. 


Pa cu e evento aki nos tin T-shirts pa e participantenan 
adulto y un banchi y premio pa e muchanan. E chikitinnan 
lo haci e egghunt pa gana premionan. Tambe nos lo tin 
tentnan di diferente fundacion cu por yuda nos comunidad. 
Cada fundacion lo duna informacion specialmente pa nos 
hobennan. 


Lo tin un art display di muchanan di nos scolnan special bou 
guia di artista di RedMudd 
Tent di educacion cu informacion pa esnan cu kier haya un 
diploma ainda. 
Nos tin como 50 hoben boluntario pa yuda nos durante e 
evento. 


Prijs pa teeners y adulto ta 25 florin incluso un T-shirt. E 3 
prome ganadonan di e scavenger hunt ta haya premio. Prijs 
pa mucha di 8 pa 10 ta 10 florin. Esaki ta inclui premio pa e 
scavenger hunt y weganan popular despues di e caminata. 
Prijs pa mucha di 5-8 ta 10 florin inclui e egghunt y premio 
pa weganan popular despues di e caminata. 


Na Cas di Partido diasabra awo 


Invitacion pa bin celebra 
y defende nos identidad 
y autodeterminacion 


Aruba Paralympic Committee conhuntamente cu 
Little League Softball Aruba 


Easter funwalk pa nos comunidad 


Tema: Easter Scavenger, Funwalk & Egghunt 

© Quito Nicolaas 
D 
en tur sociedad nos conoce esnan cu ta 
duna nan tempo liber pa haci algo pa co- 
munidad. Asina por menciona algun di nan 
manera e deportistanan, musiconan, artistan- 
an, autornan y esnan den radiodifusion y far- 
andula, cu ta haci algo special pa comunidad 
y futuro generacionnan. Algun di nan ta ricibi 
un reconocimento bon mereci pa nan labor- 
nan. 


Trabou di un autor 
Un autor ta un persona cu ta dedica su mes 
na skirbimento. E ta dedica hopi ora na su 
pasion cu ta skirbi y deleita e lesado cu un 
storia, un novela, of un poesia. Ta hende muhe 
y homber cu na cas mester isola su mes for 
di nan famia pa por skirbi. E proceso di skirbi 
riba su mes no ta uno facil, debi cu cada biaha 
bo tin di keda inventa situacionnan, momen- 
tonan y circunstancianan pa por ehempel 
skirbi un storia. Pa cada capitulo e ta tuma 
oras pa traha na dje, sin tuma na cuenta ainda 
cu mester coregi e storia prome cu entrega 
esaki. E momentonan so cu e autor ta pasa 
den soledad, sin contacto cu su yiunan of casa 
ta bisa hopi. Imagina bo cu pa skirbi un buki 
bo mester di suficiente tempo, pa bo pensa, 
lesa bek kico bo a skirbi y cambia locual bo tin 
skirbi caba. 


Hopi di nos cu ta lesa buki, no ta para keto na 
e situacion cu e autor ta haya su mes aden. 
Si e ta traha, ta den fin di siman so ta sobra 
tempo pa skirbi. Y asina mes mester yuda cu 
cumpra cos of bay aki - bay aya. E ta esun 
cu ta crea den su storia e bunita paisahenan, 
recuerdonan y acontecimento historico cu 
anos a lubida caba of no ta paga atencion na 
nan. Tambe ta pone nos hari cu su chiste, 
tocante nos custumbernan of e manera con 
nos ta percepia cierto cosnan den bida. Di e 
manera aki literatura Arubiano a cera conoci 
por ehempel cu e storianan den e bukinan Si, 
ta mi mes y Un siglo di recuerdo di Richard de 
Veer. 


Un otro autor ta Olga Orman, kende su poesi- 
anan semper ta trata di su isla natal. Por 
menciona tambe Manchi Hennep, kende 
tabata skirbi buki pa hobennan. Su storianan 
semper tabata tin algo educativo, cu ta pone 
e hoben dilanti un escogencia pa e caminda 
cu e ta desea di sigui cana. Mayoria di biaha e 
autor mes ta hinca cen den e produccion di e 
buki te ora cu esaki sali publica. Pues e mes ta 
financia e gastonan di imprenta, cu e speransa 
cu e por saca su cen bek unabes cu e buki ta 
na benta. En general esaki no ta e caso y e 
autor ta hiba un perdida. Banda cu e ta hinca 


su tempo liber, ta isola su mes di e famia y 
yiunan, e mes ta financia e gastonan envolvi, 
e ta pasa oranan den un camber pa skirbi. Su 
unico alegria ta ora cu e wak su texto compila 
y publica den forma di un buki. 


Ban honra nan 
Durante ultimo añanan ta tin diferente di nos 
autornan cu a bay laga nos. Hopi di nan cu a 
muri bay sin cu ni a ricibi un plakkaat di merito 
pa su trabounan. Otronan cu no a ricibi e aten- 
cion necesario cu nan tabata merece. Añas 
trahando duro pa produci literatura of lectura 
cu despues di 100 aña ainda lo ser lesa y cu 
por ta orguyoso di e yiunan di tera aki, cu a sa 
di brinda nos un momento di reflexion y bay 
bek den tempo. 
Recientemente tabata e poeta Philomena 
Wong (efm) cu a bay laga nos cu un tesoro 
na poesianan atras. Un di su poemanan cu 
lo keda graba den nos menta ta Placa, placa, 
placa, cual ta un poesia cu a nace despues 
cu el a bira lomba pa politica, unabes cu a 
ripara cu no ta argumento pero ta placa ta 
conta den politica. Asina’ki por menciona por 
ehempel diferente escritor of autor cu no t’ey 
mas: Hubert Lio Booi, Augusto Esteban Croes, 
Nydia Ecury, Lolita Euson, Manchi Hennep, 
Tochi Kock, Digna Lacle, Julio Maduro, J.M. 
Mansur, Ruben Odor, Federico Oduber, Olga 
Orman, Roland Peterson, Ernesto Rosenstand, 
Ramon Sharpe y Rcihard de Veer. 


Criterionan 
Duna reconocimento na un escritor of autor 
ta forma un parti esencial den e proceso di 
construi un nacion, esta Nationbuilding. No 
ta bay pa solamente crea un ambiente unda 
cu diferente grupo etnico por co-existi banda 
di otro, pero alabes cu nan por identifica nan 
mes cu nan baluartenan. Di e grupo mayori- 
tario y dominante te cu e grupo minoritario. 
Unabes cu e ciudadano identifica su mes cu 
un artista – nan tur ta artista pa e arte cu nan 
ta crea – e ta sinti su mes fuerte den su sapato 
y sigur di su mes. Acerca cu e conocemento di 
su propio historia, esaki ta yuda e individuo pa 
observa un topico for di diferente angulo. Cu e 
ehempelnan aki, e por articula su pensamen- 
tonan y argumento miho. 


Por honra un escritor of autor na diferente 
manera, sea ora cu e ta na bida of postumo 
despues cu el a fayece. Ta importante si pa 
bin cu criterionan, a base di cual un persona 
ta ricibi un reconocimento. Pa por yega na un 


decision firme kende tur ta duna un reconoci- 
mento, lo mester haci esaki a base di criteri- 
onan obhetivo y verificabel. Entre otro mester 
tene cuenta cu por ehempel: (a) un balanse 
geografico, (b) e cantidad di pagina cu a 
contribui na literatura Arubiano, (c) diver- 
sidad di genero, (d) obranan traduci, (e) 
calidad di e obra y (f) impacto di e obra. Asina 
tambe cu tempo por amplia e criterionan. Un 
forma preferi ta pa duna un caya e nomber di 
e persona. Te ainda nos conoce p.e. Caya José 
Geerman na San Nicolas y mas recien e caya 
H. Croes. Di e politiconan nos por señala esnan 
cu a haya un Caya menciona na nan nomber, 
manera p.e. Caya Ernesto Petronia y Caya 
Betico Croes. Pero tambe e poeta Lolita Euson 
(1914-1994) a haya un caya na su nomber. 


Reconocimento 
Te ainda tin diferente scol y cayanan cu ta 
carga un nomber cu no ta refleha algo ni un 
figura den e historia di Aruba. Di e scolnan 
basico por menciona e.o. Coronado Coronel, 
Cacique Macuarima, Skol Caiquetio, skol 
F.B Tromp. Tambe nos conoce p.e. Colegio 
Hilario Angela, Colegio Cristo Rey, Colegio 
Oro Ubao, Colegio San Hose y Colegio Laura 
Paskel. Recientemente a agrega Colegio 
Nigel Matthew na San Nicolas cu a cambia 
di nomber. Sin embargo por pensa tambe pa 
duna Institutonan nobo, Institutonan cultural, 
un Premio cultural tambe un nomber di un 
autor. Of un parke, un centro comercial ta 
haya nomber di un escritor of autor. 


Te ainda nos ta den un situacion cu ta admira 
mas e locual un individuo di exterior bisa, cu 
nos propio hendenan. Esaki no solamente ta 
ilustra e duda, miedo cu nos ta wordo educa 
cu ne cu nos mes no por miho. Poco poco por 
ripara cu e situacion y e forma di pensa aki 
ta cambiando. Ta yega un dia cu ora ta cana 
keiro, nos ta topa e nombernan cu un tempo a 
hunga un papel importante den nos historia. Y 
di mes nos ta bay bek den tempo y puntra nos 
mes kende e persona aki tabata? Pero organ- 
isacionnan, cientificonan, colega autornan y 
famianan tambe por haci algo pa recorda un 
escritor/autor. Cu tempo nos lo sinti nos mes 
di ta orguyoso cu riba e suela di Aruba, asina 
tanto autor a forma parti di nos literatura. 


Locual cu falta ainda ta pa bin cu un maneho, 
pa delinea ariba ki plazo ta bay entama e 
proceso aki di honra esnan cu no t’ey mas y 
cu merece un reconocimento. 


Ban duna nos 
autornan e balor 
cu nan merece 

WILLEMSTAD - Na momento cu e 
dos ministernan di Finansa y Desaroyo 
Economico a caba di ‘lock’ cacho manera 
toro cu otro den parlamento, nan colega 
Cooper cu a caba di retorna di un excur- 
sion Europeo de todo luho, el a hay’e 
memey di un manifestacion di protesta 
di pueblo y specificamente habitantenan 
di un compleho di cas di FKP na Hoffi 
Moonchi. A resulta cu e habitantenan di 


Mel Simmons y Eugene Angelica ta denuncia: 


Silvania deliberadamente a comete delitonan 
contra interes di Gobernacion y Pueblo 


WILLEMSTAD - E ciudadanonan Mel Simmons y Eugene 
Angelica a presenta nan preocupacion na Minister di Finansa 
y “su crew” riba supuesto gobernacion mal intenciona. 
Esaki en bista di e pensamento y promesa di Minister President 
Pisas despues di eleccion 2021 “pa hiba un Gobernacion di 
cambio, colectivo, y hunto cu e Pueblo Curasoleño”. Pero 
awor nos pueblo a bin mira cu e promesanan tabata y a keda 
promesa y cu no ta parce cu MFK i/of PNP no ta intenciona 


pa yuda drecha y complementa e trabounan social/fiscal di 
mal gobernacion cu sr. Silvania y su “crew” cual nan ta coor- 
dinando pa tanto e Inspector como e Ontvanger di Belasting. 
E dos cabayeronan a splica tambe cu e Inspector y e 
Ontvanger di Belasting tin un autoridad publico delega y 
cu nan ta e unico autoridadnan publico cu legalmente ta 
autorisa pa ehecuta decisionnan social/fiscal/financiero di 
presupuesto y no sr. Silvania y su crew. 


WILLEMSTAD- Relaciona cu un 
caso di tiramento cu a tuma luga 
diadomingo dia 12 di maart 2023, 
na Punta Cardonweg, polis a haci un 
detencion mas. 
Diaranson 15 maart 2023 alrededor 
di 11.25’or di mainta team di Atraco a 
detene e homber sospechoso E.E.B., 
nace na Corsou di 22 aña di edad. 
E detencion a tuma luga na warda di 
Recherche. 


A presenta e sospechoso dilanti un 
fiscal auxiliar cu a ordena su encar- 
celamento pendiente di mas investig- 
acion.  


Detencion relaciona cu 
intento di asesinato 


Pa motibo di escape di gas 


Habitantenan di compleho a confronta autoridadnan! 


algun dje viviendanan mester a sali for di nan cas cu nan yiunan pa e peliger 
di explosion pasobra gas tabata lek un of mas caminda. Urgentemente nan a 
convoca presencia di e director di FKP señor Con y e minister di Vivienda, Charles 
Cooper ne sitio pa busca moda pa resolve e problema. 


Pa evita e peliger di explosion a cera tur fuente di gas den e compleho y a pone 
cu e habitantenan no por a cushina. Mando di ariba a informa e habitantenan pa 
Sali for di e casnan y ora nan a mustra riba e instalacion central di gas e aspecto 
tabata nada bunita. Ora nan a inspecciona e tuberia, e no tabata nada bunita. E 
director di FKP a splica e habitantenan cu a reuni pafo di e compleho cu e liña 
por wanta presion dje gas y – Eureca! - sino e tuberia no ta wante. 
For di mainta tecniconan tabata buscando e fuente y esey a sosode henter dia y 
posiblemente awe y mañan tambe. 


Pa colmo chistosonan cu un sentido di humor mugre a haya tende cu nan no 
por cushina den aire liber y cu Aqualectra lo bay corta coriente y awa! Director 
di Aqualectra a desmenti esaki mesora indicando cu awe Curgas mester acudi 
pasobra tabatin caso di vlam spontaneo di gas cu a pega candela den oranan di 
mainta den cas di un señora y su yiu. Loca a lanta indignacion cerca e habitan- 
tenan ta e observacion cu si no por cushina no ta problema pasobra nos tur por 
pasa hamber un biaha of un rato. 


E presentenan a protesta contra e declaracion e pasobra ya diamars nan no 
por a cushina y si awe tampoco nan no por cushina, nan ta tira e problema den 
scochi di FKP. 
Punto di bista dicon tabata firme: a tuma medida pa garantisa siguridad y por lo 
demas tur bisiña mester coopera. Riba esey habitantenan a reacciona bisando 
cu diamars nan a gasta nan mes cen pero cu awe nan ta bay come na cas dicon. 
Ayera e director di FKP a keda di sinta cu director di Curgas pa mira con ta solu- 
ciona e problema y con pa splica e hendenan cu e siguridad dje habitantenan ta 
su prome prioridad. 

Fortaleza Pa Famia 


FOR di den testament bieu a wordo profetisa den buki di Zacarias capitulo 11:12-13 tocante e bendemento di Hesus pa 
30 piesa di plata. 


30 piesa di plata no tabata un capital, e tabata un placa cu ta uza ora di cumpra un catibo. 
Hopi ta calcula e 30 piesa di plata di e tempo ey, ta pa maximo US$ 3000.= di awendia. 


Te cu awe nos por nota con maldad a aumenta rond mundo y con hende ta bende nan mes pa placa, of ta bende nan 
miho amigo of famia pa placa, y tin biaha hasta traiciona y bende un pais pa placa y pa keda den poder. 


Despues cu Hesus a lanta Lazaro for di morto e sacerdotenan y escribanan tabata busca un forma pa mate, pasobra nan 
tabata tin miedo di e pueblo, door di e entrada triunfal di Hesus na Jerusalem, caminda e pueblo tabata grita y bisa: 


“Hosana”, Bendiciona ta Esun cu ta bini de nomber di Señor. 
“Bendiciona ta e reino binidero di nos tata David”. 
“Hosana den alturanan!” (Marco 11:9+10). 


Den e curason malbado di e sacerdotenan y principalnan a reina rabia door di nan carnalidad y nan a pensa cu un revo- 
lucion lo bini. Pasobra e nan no tabatin conocemento spiritual. 
Hesus a uza un palabra hopi profundo den Lucas 22;22 bisando: 
Pasobra di berdad e Yiu di hende ta bay manera a wordo determina, ma ay di e homber ey door di kende e ta wordo 
traiciona. Den esaki nos por mira cu Hesus tabata na altura cu e lo ta bay ta den un sufrimento den grandi, pero tambe 
ora e momento duro a yega E a entrega su mes completamente den man di Su Tata. 


Durante e anochi di ultimo cena, Hesus a papia diferente biaha como sifuera e kier spierta Hudas di su eror bisando: 


Mi ta bisa boso cu un di boso lo traiciona mi (Mateo 26:21) 
Esun cu hinca su man hunto cu Mi den e comchi ta esun cu lo traiciona mi (Mateo 26:23). 


E Yiu di hende mester bay manera ta para skirbi di dj’E, ma ay di e homber ey door di ken e Yiu di hende lo wordo 
traiciona, lo tabata bon pa e homber ey, si e no a nace nunca. (Mateo 26:24). 


Judas kende a traicione, a contesta Hesus y a bisa” No ta ami toch Rabbi, y Hesus a bise bo mes a bisa (Mateo 26:25). 


Den Juan 13:27 Hesus a bisa Judas locual bo tin di haci hacie lihe. 
Pero nos tin cu corda den Lucas 9:1, Judas hunto cu e otro 12 discipulonan a ricibi poder y autoridad riba tur demoño y 
pa cura tur enfermedad. Y den Lucas 22:3 ta para skirbi cu satanas a drenta Judas Iscariot, siendo un di e diesdos nan. 


Judas no tabata sigui Hesus cu pensamento Spiritual, pero pa ganashi propio, ambicion mundano, pichiri, y golos pa 
placa, poder y prestigio. pasobra e tabata maneha e finansa, como tesorero. 


Ta posibel pa un hende haci manera e ta cu Dios, pero su curason ta leu for di Dios, pero locual ta pasa ta cu hende no 
por gaña Dios. Hesus den su misericordia y compasion a papia cu Hudas, pero Hudas den su duresa di curason, no a 
reacciona. Corda bon cu ta Judas a bay negocia y puntra cuanto placa ta page pa e entrega Hesus,y no ta e sacerdo- 
tenan a bini cerca Judas. 


Nunca duna luga na diabel den bo curason. 


Sinceramente, Pastor Marcel Balootje 


Golos pa placa, Judas Iscariot a negocia y traiciona su Salbador 


Diahuebs, 16 Maart 2023 
OBITUARIO 
28 
AWEMainta 


“Señor ta mi wardador, mi’n tin falta di nada 
Den cunucu di yerba berde e ta ponemi 
sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Felecita 
Acosta-Croeze 
Miho conoci como: “Cita” 
*19-03-1939 - †13-03-2023 


Na nomber di su: 
Yiunan: 
Roland Acosta Jr y Sandra Acosta-Figueroa 
Rocila Acosta 
Omar Acosta 
Sonaly Fernandez-Acosta y Jerusho 
Fernandez 


Nietonan: 
Stephan Acosta y Gloria Noreña 
Kamilah Acosta 
Karyme Acosta 
Thalia Tromp 
Marco Tromp 
Kiira Tromp 
Athina Fernandez 
Viva Fernandez 


Bisanieto: 
Stephan Acosta Jr. 


Rumannan: 
†Maria Croeze y †Thomas Schwengle 
†Fransisco Croeze y Mariana Croeze 
Werleman 
†Francisca Croes-Croeze y †Pablo Croes 
†Jose Croeze y Nani Croeze-Maduro 
†Hipolito Croeze 
Catalina Solognier- Croeze y †Armindo 
Solognier 
Miguel Croeze y Rosy Croeze-Maduro 
Enriqueta de Cuba-Croeze y †Eric De Cuba 
Ramiro Croeze y Jacqueline Croeze- 
Geerman 
Adolfo Croeze y Mariela Croeze-Goitia 


Subrina (o) y Famia: 
†Sissi, Lili, Mily, Marion, Paco, Lucky, Glenn, 
Dalilah, Selena, Nanette, †Joyceline, Alvin, 
Maureen, Armin, Indira, Nizana, Jose, Andrea, 
Greg, Rigo, Curt, Surella, Astrid, Fito. Aiza, 
Oddy, Aldrich, Randall, +Leo, Ramsay, 
Aldwin. 


Primanan y primo cercano y famia: 
Mechi, Ucha, Meri, Lucy, Betty, Roosje, †Dario. 


Prima y primonan Croeze y famia. 


Demas famia: Croeze, Acosta, Croes, 
Werleman, Kock, Wever 


Personanan keri: 
Silvia Krozendijk, Rosalba Vides, Emile de 
Cuba. 


Ta invita pa e acto di entiero cu lo tuma lugar 
diabierna 17 di maart 2023 na Royal Funeral 
Home di 9:00 pa 11:00 am, despues saliendo 
pa Santana catolico na Playa. 


Loof de HEERE, want Hij is goed, 
want Zijn goedertierenheid 
is voor eeuwig. 
Loof de God der goden, 
want Zijn goedertierenheid 
is voor eeuwig. 
Loof de Heere der heren, 
want Zijn goedertierenheid 
is voor eeuwig. 


A fayece cristianamente: 


Jacobo (Coby) Alders 
*2 september 1939 
† 14 maart 2023 


Na nomber di su: 


Yiu: 
Diandra Alders 
Nieta: 
Angiolina Alders 
Rumannan: 
† Nildo Alders & † Helenita Alders - 
Geerman 
† Hans Alders & Mena Alders – Croes 
Anna Semeleer – Alders & † Epifanio 
Semeleer 
Donny Alders 
Bano Alders & Yolanda Alders – Bisslik 
† Mina Alders – Martis & Alex Martis 
Ina Casseres – Alders & Carlos Casseres 
Subrino y Subrina: 
Roland – Ronny - †Elsio – Giovanni – Brian 
– Rudy – Rose – Geraldine – Carol (iha) – 
Nino – Jairo – Chantal – Farah – Shaïnah 


Ellen Henriquez 
Bon amigonan: 
Dan Oduber 
Boyki Sperwer 
Frank Leañez 
Un danki special pa e team di cas di 
cuido H.O.P.E. cu a cuida Coby cu hopi 
amor y carino. 


Acto di despedida lo tuma lugar Dialuna 
20 di maart 2023, for 2 or pa 4 or di 
atardi na Royal Funeral Home, respons lo 
cuminsa pa 3:30 di atardi. 


Cremacion lo tuma lugar den seno 
familiar. 


This garden is my favorite place 
The fragrance sweet 
The sunshine warm 


This garden is where I embrace 
The love so pure 
The glory here 


This garden is my favorite place 
Where I can always 
See God’s face 


Desiree Coronel announces 
the passing of her mother: 


Joan Coronel Peterson 
(27th of January 1937 – 13th of March 2023) 
Widow of Jacobo Coronel † 


Friends and family are welcome to attend a 
memorial service to be held at: 
Aurora Funeral Home 
Thursday 16th of March 2023 
From 2:00 PM to 4:00 PM 


Cremation and burial will be held in private. 


There will be no condolence visits at home. 


“Señor ta mi wardador, mi’n tin falta di nada. 
Den cunucu di yerbe berde e ta ponemi sosega. 
E ta hibami na awa trankil, 
Pa mi bolbe haya forsa”. - Salmo: 23 


Cu inmenso dolor na nos curason, pero conforme 
cu boluntad di Dios, 
nos ta participa fayecimento di: 
Sr. Antonio E. Kelly 
Mihor conoci como “Toni” of “Tonichi” 
*14-06-1941 †11-03-2023 


Na nomber di su: 
Rumannan: 
Juan Kelly y Blanca Boekhoudt y famia. 
Franciquita Kelly 
Margaritha y Nicasio Figaroa 


Sobrina y sobrinonan: 
Kathleen y Wilfred de Cuba y yiunan 
Alexander Figaroa y Isihayro Roza 
Vincent Figaroa y Siegfrieda Rietwijk y yiunan 
Jairo Kelly 
Primo y primanan 


Demas famia: Kelly, Franken, Figaroa, Ruiz, 
Britten, Tromp, Wolff, Christiaans, de Cuba, y 
demas famia ta invita tur y amigo y bisiñanan, 
conoci y ex-compañeronan di ex Sheraton Hotel 
y Albo Aruba NV. pa acto di entiero cual lo tuma 
lugar diabierna 17 di Maart 2023 na Misa Santa 
Anna na Noord y despues pa Santana Catolico 
na Noord. 


For di 2’or te cu 4’or nos defunto stima lo ta 
reposa den Misa Santa Anna na Noord. 
Disculpa nos si den nos tristesa nos a lubida un of 
otro famia. 
Nos ta lamenta cu despues di entiero nos no por 
ricibi bishita di condolencia na cas. 


Diahuebs, 16 Maart 2023 
AWEMainta 
OBITUARIO 
29 


“Señor ta mi wardador, mi’n tin falta di nada 
Den cunucu di yerba berde e ta ponemi sosega. 
E ta hibami na awa trankil, 
Pa mi bolbe haña forsa”. 
Salmo: 23 


Nos ta anuncia fayecimento di: 


Juan Fransisco 
Flemming 
Miho conosi como: “Tio Fanfa” 
*27-01-1931 - †14-03-2023 


Acto di entiero lo wordo anuncia despues. 


Miss me a little but not too long, 
And not with your head bowed low. 
Remember the love that we once shared, 
Miss me but let me go. 


With deep sympathy we announce 
the passing of our beloved mother, 
grandmother 
and great grandmother. 


Lidia Soraida Clark 
Sunrise: August 5th 1929 
Sunset: September 11th 2022 


Left to mourn are her: 
Children: 
Danilo and Marianne Clark 
Allan Clark 


Grandchildren: 
Danny, Nancy, Alain, Otis and Aisha 


Great grandchildren: 
Jair, Tuli, Nilo, Isaiah and Aivah. 


Brothers and Sisters: 
†Petronila Richardson and family 
†Rosendo Vlaun and family 
Veronica Richardson and family 
William (Billy) Buckley and family 
Alphonso Pantophlet and family 
Emilito Marlin and family 


Nieces and nephews too numerous to 
mention. 


Close friends: 
Jullie Richardson and family 
Kate Myers and family 
Stella Dupersoy and family 
Gladys Felix and family 


She was related to the family Clark, Allers, 
Richardson, Buckley, Vlaun, Pantophlet, Mc 
Farlane, Marlin, Richards, Deane, Wilson, 
Redhead, Emmanuel, Hazel, Meyers, 
Rodriquez, Peterson, Arrindell and Hughes. 


Our apologies if in our moments of grief, we 
forgot to mention someone. 


The family cordially invites you to join them 
in celebrating her life on Thursday March 
16th, 2023 at Christ Methodist Church 
located at Amalia van Solmstraat 3, San 
Nicolas Aruba. 


Condolences from 10.00 am to 10.30 am. 
Memorial Church Service starts at 10.30 
am. 
NO FLOWERS are accepted and we kindly 
request colourful attire. 
Please NO condolences at home after the 
service. 


Correspondence address: Family Clark, 
Oranjestraat 8-B, 2042 GS Zandvoort, 
Netherlands 


The Lord is my shepherd; I shall not want. He 
made me lie down in green pastures and leadeth 
me beside the still waters. He restoreth my soul: 
he leadeth me in the paths of righteousness for 
his name’s sake. 
Psalm 23 


Elpidio Morales 
*07-04-1950 - †11-03-2023 


Date and time for funeral will be announced 
later. 


“Señor a trata mi 
segun mi bon conducta, 
E’la recompensa mi pa mi mannan 
limpi, pasobra mi a sigi 
Señor su camindanan y mi no 
a peca bira lomba pa Dios. 
Tur Su decretonan m’a tene mi 
dilanti, nunca mi no a rechasa su 
mandamentonan.” 
Salmo 18:20-22 


Cu dolor na nos curason, nos ta 
participa fayecimento di nos ser stima: 


Maria I. 
Broekman-Tromp 
Cariñosamente yama “Ina” 
*01-02-1944 - †14-03-2023 


Acto di despedida 
lo wordo anuncia despues 


“Canta grandesa di Señor huntu cu mi, ban 
alaba Su nomber tur huntu!” 
- Salmo 34: 3 - 


Cu dolor profundo na nos curazon pero 
agradecido pa tur locual ela significa pa 
nos, nos ta anuncia fayecimento di: 


Estanislao Croes 
Mihor conoci como “Cado” 
*13-11-1939 - †12-03-2023 


Na nomber di su: 
Esposa: 
Ramona Hilma Croes-Sanquintin Soto 


Mayornan: 
†Juan Bautista Croes 
†Ruperta Croes Lampe 


Rumannan: 
†Vda Catharina Luydens-Croes & famia 
†Frans Croes & famia 
†Vda Margarita Ling-Croes & famia 
† Vda. Silvinia Chan-Croes & † Let Ying 
Chan & famia 
†Bruno Croes & famia 
†Johans Croes & Jenny Croes-Eduards & 
famia 


Yiu: Robert Alex Ricardo Gomez 


Yiunan di criansa: 
Carolina Valdez 
Kelvin Rafael Valdez 
Rakel Sanquintin 
Cristina Sanquintin 


Suegra: 
Vda. Gilma Sanquintin Soto 


Cuñanan: 
Marina Sanquintin 
Mercedes Sanquintin 
Cleotirdes Sanquintin 


Primo y primanan, sobrino y sobrinanan 


Demas famia: 
Croes, Sanquintin Soto, Haseth, 
Mendez, Galicia, Bennett, Briesen, Ling, 
Goedgedrag, Arends, Arendsz, Lampe, 
Peterson, Geerman, Eduards, Van der 
Weide, Schwengle, Cabral, Yarzagaray, 
Winterdaal, Van der Linden, Laaf, De Cuba, 
Thijsen, Bernabela, Larmonie, Wouters, 
Limonier, Terrero, Maduro, Fingal, Luydens. 


Kier a invita tur amigo, bisiña y conocir pa 
asisti na e acto di despedida cual lo tuma 
lugar diabierna 17 di maart 2023 pa 6’or 
di atardi pa 8’or di anochi na Pray Funeral 
Home. Despues lo tin cremacion den seno 
familiar. 


Si den nos tristeza nos por a lubida un of 
otro familiar nos kier a pidi nos mas sincero 
disculpa. 


Nos ta lamenta cu despues di despedida 
nos no ta ricibi bishita di condolencia na 
cas. 


